*Swydd Newydd* Swyddog Gweinyddol - Cyngor Sir Penfro\nBod yn gyfrifol am weinyddiaeth Dysgu Gydol Oes a’r canolfannau cysylltiedig mewn ardal benodol o ddydd i ddydd.\nCyflog: Gradd 5 - £17,072 - £19,430\nDyddiad Cau: 02/03/2018 (358 diwrnod)\nCanolfan Ddysgu Gymunedol y Preseli Ysgol y Preseli Crymych , Sir Benfro, Cymru SA41 3QH\n•\tBod yn gyfrifol am weinyddiaeth Dysgu Gydol Oes a’r canolfannau cysylltiedig mewn ardal benodol o ddydd i ddydd.\n•\tYmddwyn fel cyswllt cyntaf i gwsmeriaid a chleientiaid a bod yn ymatebol i’w hanghenion, yn enwedig Cymraeg i Oedolion yn ystod gwyliau’r ysgol.\nY PRIF GYFRIFOLDEBAU:\n1.\tBod yn gyfrifol am weinyddiaeth Dysgu Gydol Oes a’r canolfannau cysylltiedig mewn ardal benodol o ddydd i ddydd, gyda chyfrifoldeb penodol am weithrediadau gweinyddol, gan gynnwys sgiliau derbynfa, bysellfwrdd/cyfrifiadura, ffeilio a delio ag ymholiadau dros y ffôn.\n2.\tGweinyddu materion ariannol y canolfannau dynodedig yn unol â rheoliadau ariannol Cyngor Sir Penfro h.y.\n-\tCasglu, cofnodi a derbyn ffioedd y cyrsiau gan fyfyrwyr y dosbarthiadau dydd a nos.\n-\tBancio, cofnodi a gosod côd i incwm o osodiadau, ffioedd cyrsiau, aelodaeth ac ati.\n-\tProsesu anfonebau, trosglwyddiadau mewnol, nodiadau credyd, mân dreuliau a hawliadau teithio, gan gyfrifo’n gywir am TAW.\n-\tCynnal y cofnodion ariannol a chysoni cofnodion y ganolfan gyda’r cyfriflyfr canolog a llunio adroddiadau ariannol ar gyllid y ganolfan.\n-\tGweinyddu gosodiadau, gan gynnwys adennill incwm.\n-\tGweithdrefnau cau cyfrifon.\n-\tCynorthwyo wrth baratoi a llenwi hawliadau ffurflenni grantiau.\n-\tMewnbwn a rheolaeth amserol o drafodion masnachu mewnol.\n-\tDadansoddiad o ddata costau a darparu gwybodaeth arall yn ôl yr angen gan staff uwch.\n-\tCymryd rhan wrth fonitro gwariant yn erbyn cyllidebau, gan lunio adroddiadau yn ôl yr angen.\n-\tCysylltu â’r staff Cyllid Addysg.\n3.\tCofnodi a phrosesu data ariannol a chysylltiedig â chyrsiau, gan gynnwys darparu adroddiadau ystadegol cywir ac amserol.\n4.\tBod yn gyfrifol am gasglu ffioedd arholiadau a llenwi ffurflenni mynediad priodol.\n5.\tDarparu arweiniad a chyngor i fyfyrwyr mewn oed (cyfeirio, rhwydweithio gyda darparwr arall e.e. Coleg Sir Benfro).\n6.\tCynorthwyo wrth baratoi a hyrwyddo llyfrynnau a thaflenni mewn perthynas â gweithgareddau a gwasanaethau a ddarperir gan Sir Benfro yn Dysgu.\n7.\tColadu, cofnodi a chodio taflenni presenoldeb tiwtoriaid unigol yn wythnosol/yn fisol.\n8.\tCynorthwyo wrth farchnata a hyrwyddo gweithgareddau /dosbarthiadau newydd fel y bo’n briodol gan gynnwys y cyfryngau cymdeithasol\n9.\tCynnal a chadw data myfyrwyr.\n10.\tDadansoddi a gwerthuso data perfformiad ac adrodd i’r Cydlynydd Dysgu Gydol Oes a Phrif Swyddog Ansawdd Cymraeg i Oedolion\n11.\tGweinyddu’r ganolfan yn absenoldeb y Cydlynydd Dysgu Gydol Oes\n12.\tYmgymryd ag unrhyw ddyletswyddau eraill yn ôl gofyn y Cyfarwyddwr Addysg.\n13.\tRhoi sylw dyledus i ddeddfwriaeth iechyd a diogelwch berthnasol a chynnal amgylchedd gweithio diogel.\n14.\tGallu cymryd cofnodion yn y Gymraeg yn ystod cyfarfodydd. (cyfarfodydd Rheolwyr Cymraeg i Oedolion / cyfarfodydd y Bartneriaeth Cymraeg i Oedolion; cyfarfodydd y Pwyllgor Craffu Cymraeg i Oedolion.).\n15.\tCefnogi Rhaglen Ddysgu Anffurfiol Cymraeg i Oedolion gan gynnwys casglu ffioedd\n16.\tGweinyddu a hyrwyddo perfformiadau a drefnir gan y ganolfan yn Theatr y Gromlech, Crymych.\n17.\tCefnogi’r Cydlynydd Dysgu Gydol Oes i ddatblygu rhaglen amrywiol o ddosbarthiadau.\n18.\tArchwilio’r deunyddiau addysgu a dysgu a ddefnyddir gan diwtoriaid.


Sgwrsio Ystodau Macedon. Sgwrsio am ddim gyda dieithryn ar hap yn syth o Ystodau Macedon.\nChatroulette Ystodau Macedon\nCroeso i Chatroulette Ystodau MacedonCyswllt i berson aleatory unrhyw le yn y byd. Gyda Chatroulette Ystodau Macedon gallwch ddewis rhwng yr opsiynau canlynol:- Sgwrs am ddim gyda phob math o bobl o Ystodau Macedon. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Ystodau Macedon:


Costau cyrsiau dysgu Cymraeg: costau ychwanegol | gwersi dysgu Cy\nEnglish : Supplements\nCostau cyrsiau dysgu Cymraeg: costau ychwanegol\nGostyngiad rhannu ystafell\nMae prisiau’r ystafelloedd wedi eu pennu ar sail un person mewn ystafell. Lle bydd myfyrwyr yn rhannu naill ai ystafell gyda gwely dwbl neu ystafell gyda dau wely, ceir gostyngiad o £40 y person ar gyfer cwrs 5 niwrnod ac £20 y person ar gyfer cwrs 3 diwrnod neu benwythnos. Dim ond pan fo myfyrwyr yn archebu ystafell i ddau gyda’i gilydd y mae’r gostyngiad hwn ar gael.\nAtodiad gwely dwbl\nCodir yr atodiad bychan hwn os bydd ar fyfyriwr angen gwely mwy. Ei bwrpas ydy helpu i gwrdd â’r costau glanhau ychwanegol.\nOs ydych chi’n teithio cryn bellter ac yn dymuno aros yn Nant Gwrtheyrn y noson cyn neu ar ôl y cwrs, fel rheol gellir gwneud hynny drwy drefniant ymlaen llaw. Nodwch eich anghenion ar eich ffurflen archebu.\nOs ydych chi am gyrraedd y Nant ar y dydd Sul cyn y cwrs, bydd brecwast cyfandirol ar gael i chi fore Llun, wedi’i gynnwys yn y pris. Yn yr un modd os ydych yn mynychu cwrs yn ddyddiol ac yn dymuno cael brecwast neu swper yn Nant Gwrtheryn, gellir gwneud hynny hefyd drwy drefniant ymlaen llaw. Bydd angen i chi roi 24 awr o rybudd i staff y Caffi.


Aberystwyth University - Law and Cymraeg Proffesiynol MQ56 LLB\nUndergraduate Courses - Law and Cymraeg Proffesiynol\nLaw and Cymraeg Proffesiynol\nLLB Law and Cymraeg Proffesiynol Code MQ56 Attend an Open Day Attend an Open Day\nMae datganoli Llywodraeth Cymru a chyflwyno Deddf yr Iaith Gymraeg wedi golygu bod y gallu i siarad a deall Cymraeg ar lefel uchel a deallusol yn ddeniadol i gyflogwyr. Wrth i gyfreithiau Cymreig gynyddu, felly hefyd mae’r galw am gyfreithwyr sydd â’r gallu i drin a thrafod y gyfraith trwy gyfrwng y Gymraeg ac o fewn cyd-destun Cymreig.\nBwriad y rhaglen hon yw paratoi myfyrwr ar gyfer y Gymru gyfoes a thu hwnt.\nMae’r Gyfraith yn bwnc amrywiol sy’n esblygu o hyd wrth iddo ymateb i ddatblygiadau cymdeithasol, economaidd a gwleidyddol. Mae’n rheoli pob agwedd o’n bywyd dyddiol, o anghydfodau rhwng cymdogion a gwarchod yr amgylchedd i faterion cyflogaeth a darpariaeth gofal iechyd. Mewn cymdeithas fodern, ddemocrataidd, mae’r gyfraith yn bodoli i sicrhau cyfiawnder.\nMae’r elfen Cymraeg Proffesiynol yn cael ei ddysgu gan Adran y Gymraeg ac Astudiaethau Celtaidd. Ar y cwrs yma byddwch yn datblygu sgiliau sy’n ymwneud â defnyddio’r iaith Gymraeg yn hyderus mewn ystod eang o gyd-destunau proffesiynol ac o fewn y gweithle. Byddwch yn cael eich dysgu gan staff sydd â phrofiad helaeth mewn meysydd fel cyfieithu, ysgrifennu creadigol, astudio a hybu treftadaeth, golygu a chyhoeddi.\nPam astudio LLB Y Gyfraith / Cymraeg Professiynol ym Mhrifysgol Aberystwyth?\nCaiff y rhaglen hon ei haddysgu ar y cyd gan Adran y Gyfraith a Throseddeg a’r Adran y Gymraeg ac Astudiaethau Celtaidd.\nYn ogystal â'r modiwlau cyfraith sylfaenol, sy'n cynnwys y rhai sydd eu hangen er mwyn dod yn gyfreithiwr neu'n fargyfreithiwr yng Nghymru a Lloegr (gan ennill 'Gradd Gymhwyso yn y Gyfraith'), rydym hefyd yn cynnig amrywiaeth o fodiwlau dewisol sy'n cwmpasu pynciau cyfreithiol traddodiadol a chyfoes.\nGellir astudio nifer o fodiwlau’r Gyfraith a Throseddeg trwy gyfrwng y Gymraeg.\nMae Adran y Gyfraith a Throseddeg yn cynnig cyfleoedd eang i ddatblygu sgiliau cyfathrebu. Mae’r Gymdeithas Ymryson yn agored i holl fyfyrwyr yr adran ac mae’n rhoi cyfle i aelodau ddatblygu chystadleuaeth ffug lys barn.\nContract Law LC13820 20\nTort LC11120 20\nCommercial Law LC26220 20\nEuropean Law LC20720 20\nIntellectual Property Law LC28620 20\nLabour Law LC26820 20\nPublic Law LC20620 20\nIntroduction to Criminology LC22220 20\nEquity and Trusts LC24920 20\nLand Law LC24820 20\nCommercial Law LC36220 20\nEquity and Trusts LC34920 20\nIntellectual Property Law LC38620 20\nLabour Law LC36820 20\nLand Law LC34820 20\nCriminal Law LC30520 20\nIntroduction to Criminology LC32220 20\nYouth Crime and Justice LC36120 20\nBusiness Law and Practice and Solicitors Accounts LC31420 20\nCriminal Law and Practice LC31620 20\nDispute Resolution in Contract and Tort LC31520 20\nPrinciples of Professional Conduct, Public & Administrative Law, Legal System of England & Wales & L LC31320 20\nProperty Law and Practice LC31820 20\nTrusts, Wills and the Administration of Trusts and Estates LC31720 20\nMae ein darpariaeth cyfrwng Cymraeg yn cynnig cyfle gwych i ddatblygu eich hyder i ymdrin â’r gyfraith yn ddwyieithog, gan fagu sgiliau trawsieithu, dadansoddi, a chyfosdiad a fydd yn ddefnyddiol ar gyfer y gweithle ac yn baratoad da ar gyfer eich gyrfa.\nMae graddedigion Adran y Gyfraith a Throseddeg ac Adran y Gymraeg ac Astudiaethau Celtaidd yn mynd ymlaen i swyddi ardderchog, e.e:\n•\tY Cyfryngau;\n•\tGwaith cymdeithasol;\n•\tY Gyfraith;\nMae graddedigion yr adrannau hefyd yn cael swyddi mewn amrywiaeth eang o feysydd eraill fel:\n•\tCyhoeddi llyfrau;\n•\tSwyddi yn y diwydiant twristiaeth, masnach a’r heddlu;\n•\tBydd y sgiliau ymchwilio a dadansoddi y byddi wedi eu datblygu dros gyfnod dy gwrs gradd hefyd yn sail cadarn i astudio’n uwchraddedig ac am yrfa yn y byd academaidd.\nBydd astudio am radd mewn y Gyfraith / Cymraeg Proffesiynol yn rhoi amrywiaeth eang o sgiliau trosglwyddadwy i chi, sy’n bwysig iawn i gyflogwyr.\n• ymchwilio a dadansoddi data;\n• meddwl yn greadigol a datrys problemau’n effeithlon;\n• gweithio’n annibynnol;\n• trefnu a rheoli amser, gan gynnwys y gallu i gwrdd terfynau amser tynn;\n• mynegi syniadau a chyfathrebu gwybodaeth yn glir a threfnus, ar lafar ac yn ysgrifenedig;\n• hunan-gymhelliant a hunan-ddibyniaeth;\n• gwaith tîm, gallu trafod cysyniadau mewn grwpiau, gan drafod amrywiol syniadau a dod i gytundeb;\n• sgiliau technoleg gwybodaeth.\nMae blwyddyn gyntaf ein cyllun gradd yn y Gyfraith yn rhoi sylfaen ichi ar gyfer astudio’r gyfraith, gyda ffocws ar y sgiliau syflaenol sydd eu hangen i ddeall deunyddiau cyfreithiol a’r system gyfreithiol, a hefyd egwyddorion craidd y pynciau cyfreithiol craidd, gan gynnwys cyfraith trosedd ac anghydfodau sifil mewn contractau a chamwedd.\nAr yr ochr Cymraeg Proffesiynol, byddwch chi'n dilyn y modiwl Cyflwyniad i Gymraeg Proffesiynol. Fel y mae'r enw yn ei awgrymu, mae'r modiwl hwn yn rhoi cyflwyniad i'r maes. Byddwch chi'n dysgu rhychwant o sgiliau megis cyfieithu ar y pryd, sgiliau gweinyddol, siarad cyhoeddus, golygu a marchnata. Byddwch chi'n cael eich dysgu gan ddarlithwyr yr Adran a gan gyflogwyr sydd yn gweithio gyda'r Gymraeg. Bydd cyfle ichi weithio fel tîm ac i ddatblygu eich sgiliau marchnata wrth drefnu'r Noson Llên a Chân. Cewch chi ddysgu mwy am y nosweithiau hynod lwyddiannus hyn ar ein blog. Byddwch chi'n cael gweithredu ar fwrdd golygyddol Y Ddraig, cylchgrawn llenyddol yr adran. Chi fydd yn comisiynu ac yn golygu'r gwaith.\nMae’r ail a’r drydedd flwyddyn yn adeiladau ar yr egwyddorion craidd hyn, ond hefyd yn caniatáu ichi archwilio meysydd eraill o’r gyfraith. Gallwch hefyd deilwra eich dewis o fodiwlau dewisol yn unol â’ch diddordebau a’ch dyheadau o ran eich gyrfa.\nYn yr ail a'r drydedd flwyddyn byddwch chi'n dilyn pedwar modiwl Cymraeg Proffesiynol:\nY Gymraeg yn y Gweithle - Modiwl profiad gwaith yw hwn. Byddwch chi'n cwblhau cyfnod o brofiad gwaith mewn sefydliad lle defnyddir y Gymraeg ar lefel broffesiynol. Mae dewis helaeth o leoliadau gennym gan gynnwys nifer o sefydliadau cenedlaethol felly bydd cyfle ichi gael profiad uniongyrchol o yrfa sydd o ddiddordeb i chi. Byddwch chi'n llunio portffolio o dasgau sy'n ymwneud â'r gweithle.\nTrosi ac Addasu - Modiwl cyfieithu yw'r modiwl hwn. Byddwch chi'n dysgu sgiliau cyfieithu ymarferol yn ogystal â dysgu am yr hanes a'r theorïau sydd wrth wraidd y gwaith. Bydd cyfle ichi ymarfer eich sgiliau cyfieithu o un iaith i iaith arall ac i addasu o un cyfrwng i gyfrwng arall drwy drosi darn o ryddiaith yn sgript ffilm, rhaglen deledu neu ddrama.\nBro a Bywyd - Modiwl sy’n trafod twristiaeth a threftadaeth lenyddol yw'r modiwl hwn. Byddwch chi'n dilyn darlithoedd ac yn mynd ar deithiau maes i lefydd o arwyddocâd diwylliannol. Byddwch chi'n llunio prosiect a fydd yn hybu diddordeb y cyhoedd mewn elfen o'r diwylliant Cymraeg, e.e. llyfryn, podcast, ffilm fer neu ddeunydd ar gyfer gwefan. Dyma enghraifft o un o brosiectau ein cyn-fyfyrwyr: Lluniodd un o'n cyn-fyfyrwyr, Eiri Siôn, ap Mentro Meifod a gallwch ei lawrlwytho yma.\nProsiect Hir - Mae'r modiwl hwn yn rhoi'r cyfle ichi weithio ar brosiect ymchwil gwreiddiol ym maes Cymraeg Proffesiynol. Dan gyfarwyddyd aelod o staff, byddwch chi'n llunio darn o waith safonol y gellir ei gyhoeddi.\nA Levels ABB-BCC to include B in Welsh 1st Language\nDDM-DMM, plus B in A level Welsh 1st Language\n30-28, plus B in A level Welsh 1st Language\n75%-65% overall, plus B in A level Welsh 1st Language


Taith i Israel gan Ysgrifennydd Cymdeithas y Cymod\nTaith i Israel\nGwahoddwyd ein Hysgrifennydd, Arfon Rhys, gan Ganolfan Hysbysrwydd Israel yng Nghaerdydd ar daith i Israel. Dyma ei adroddiad:\nCafwyd ymateb chwyrn oddi wrth y gymuned Iddewig i brotest y Gymdeithas yn erbyn y mur yn Israel yn ystod Eisteddfod yr Urdd llynedd. Fel canlyniad cefais wahoddiad gan Ganolfan Hysbysrwydd Israel yng Nghymru i fynd ar daith i Israel i weld y sefyllfa drosof fy hun. Arweiniwyd y daith gan Gyfarwyddwraig y Ganolfan Ms Jean Evans, a hefyd yn y cwmni roedd y Dr Hefin Jones Llywydd Undeb yr Annibynwyr, Pat Lewis aelod o Gyngor yr Eglwys yng Nghymru a John Barnie Golygydd Planet .\nAr y stryd yn Israel: milwyr arfog yn olygfa gyffredin.\nFel Cristion ni allwn lai na theimlo gwefr y pererin wrth sefyll ar fore Sul y Blodau ar Fynydd yr Olewydd yn edrych draw tuag at ddinas Caersalem gan weld yr union fynedfa y cerddodd Iesu drwyddi dwy fil o flynyddoedd yn ôl. Cawsom aros mewn gwesty oedd wrth odre Mynydd Seion, a gallwn weld Dyffryn Gehenna oddi tanaf o ffenest fy ystafell. Roedd gweld Gehenna yn fy atgoffa o wir bwrpas ein taith, ac yn y pellter o'r un ystafell gwelwn y mur hyll yn cau o gwmpas Jerwsalem.\nMae Cymod yn golygu dod â dau elyn at ei gilydd, gan geisio deall os nad cytuno gydag ofnau a gofidiau'r ddau, er mwyn yng ngeiriau Waldo Williams "Cael ffordd drwy'r drain at ochr hen elyn" . Mae'r Iddewon a'r Palestiniaid yn hen elynion ac ni welwn gymod rhwng y ddau ar chwarae bach, na drwy feio un yn fwy na'r llall. Nid oes, eto yng ngeiriau Waldo, "Cenedl dda a chenedl ddrwg" yn bodoli.\nTywyswyd ni i Yad Vashem y gofeb i'r chwe miliwn o Iddewon a gafodd ei lladd gan y Natsïaid, sy'n sail i holl ofnau'r genedl ac sy'n cyfiawnhau bodolaeth gwladwriaeth Israel. Daeth Mr Arnold Roth i siarad gyda ni, tad a gollodd ei ferch yn bymtheg oed pan gafodd ei lladd gan hunan-fomiwr yn Jerwsalem. Mae Mr Roth wedi sefydlu elusen i brynu offer meddygol i blant y Palestiniad yn ogystal ag Iddewon er cof am ei ferch. Tywyswyd ni o gwmpas kibbutz Givat Haviva gan Lydia Aisenberg gynt o Gaerffili. Roedd Lydia wedi gadael Cymru ar ôl iddi brofi ymosodiadau gwrth-Iddewig yn ei herbyn. Mae Givat Haviva yn hyrwyddo cydweithio rhwng plant y Palestiniaid a'r Iddewon yn Israel.\nUn o'r digwyddiadau mwyaf pleserus i ni oedd ymweld ag ysbyty Iddewig Wolfson lle mae plant tlawd y byd, gan gynnwys Palestiniaid, yn cael triniaeth ar y galon yn rhad ac am ddim drwy brosiect Shevet Achim . Roedd y llawenydd ar wynebau'r plant yn dweud y cyfan, ac yn dangos pwysigrwydd creu cymod rhwng pobl. Mae yna lawer o waith da yn cael ei wneud mewn sefyllfa anodd gan Iddewon blaengar.\nBu cyfle hefyd i ymweld â phentref Arabaidd sydd wedi ei rhannu yn ddau gan y "linell werdd" rhwng Israel a'r Llain Orllewinol. Roedd tlodi'r Palestiniaid yn Israel yn wrthgyferbyniad llwyr i drefi llewyrchus yr Iddewon. Yn y cefndir drwy'r amser roedd y gwahaniaeth amlwg yma rhwng dwy genedl sy'n rhannu'r un diriogaeth. Pentrefi tlawd yr Arabiaid ochr yn ochr â chyfoeth gorllewinol yr Iddewon, gyda'r mur a ffens "diogelwch" hyll yn gwau rhyngddynt ar draws y dirwedd. Dywedodd un darlithydd o Adran Daearyddiaeth y Brifysgol Hebraeg wrthym fod y mur yn cael effaith fel rhwystr economaidd a symbol gwleidyddol yn fwy na fel "mur diogelwch" rhag bomiau.\nYr hyn a ddysgais fwyaf o'r daith yw bod llawer o Iddewon Israel yn drwgdybio pawb yn y byd, gan gynnwys rhai Iddewon gwrthwynebus, o fod yn "wrth-Iddewig", a bod yna fygythiad parhaus i fodolaeth gwladwriaeth Israel. Mae'r seicoleg yma yn golygu fod unrhyw fath o feirniadaeth o bolisïau llywodraeth Israel yn cael ei weld fel bygythiad i'w bodolaeth fel pobl. Wedi ymweld â Yad Vashem , pwy all feio cenedl sydd wedi dioddef gymaint? Ond ar y llaw arall nid yw dwysáu tlodi'r Palestiniaid drwy osod rhwystr economaidd y mur yn mynd i wneud dim ond cryfhau'r teimlad o anghyfiawnder o du'r Arabiaid, a thrwy hynny fod yn fygythiad i Israel yn y tymor hir.


Arbenigwyr yn disgwyl i Gymru fethu targed allyriadau - BBC Cymru Fyw\nImage caption Mae'r adroddiad yn dweud bod angen hybu'r defnydd o geir trydan\nMae'r targed o leihau allyriadau nwyon tŷ gwydr Cymru 40% erbyn 2020 yn debygol o gael ei fethu, medd pwyllgor o arbenigwyr.\nMae adroddiad diweddaraf y Pwyllgor ar Newid Hinsawdd (CCC), sy'n cynghori llywodraethau'r Deyrnas Unedig, yn dangos bod allyriadau wedi cynyddu yng Nghymru 0.5% y flwyddyn ar gyfartaledd rhwng 2009 a 2015.\nEr hynny, roedd cwymp o 1.2% yn 2015 oherwydd lleihad yn nifer yr allyriadau o ddiwydiant.\nMewn cymhariaeth, mae'r Alban yn debygol o gyrraedd eu targed hwythau erbyn 2020, yn ôl yr adroddiad.\nDywedodd llefarydd ar ran Llywodraeth Cymru eu bod yn "cydnabod bod angen gweithredu pellach", a bod Deddf yr Amgylchedd yn gosod nod o ostyngiad hirdymor o o leiaf 80% erbyn 2050.\nMae gan Gymru darged anstatudol i leihau allyriadau carbon 40% o'i gymharu â lefelau 1990 erbyn 2020.\nYn 2015, daeth y CCC i'r casgliad bod allyriadau 20% yn llai nag yn 1990, o'i gymharu â 38% yn llai ar draws y DU.\nMae allyriadau o drafnidiaeth wedi cynyddu am ddwy flynedd yn olynol yng Nghymru, ac yn wahanol i weddill y DU, doedd dim newid yn allyriadau'r sector ynni yn 2015.\nClick to see content: emissionscym2_june17\nMae'r adroddiad yn dadlau bod angen "gweithredu ar frys" mewn meysydd lle mae grymoedd wedi'u datganoli.\nMae'n awgrymu mynd i'r afael â methiannau wrth gyrraedd targedau plannu coed, cyflwyno mwy o fesurau i wella effeithlonrwydd ynni a gwres mewn adeiladau a hybu'r defnydd o geir trydan.\nLle nad yw grymoedd wedi'i datganoli, "mae'n bwysig gweithio ar y cyd gyda Llywodraeth y DU i sicrhau bod y fframwaith cyffredinol yn ddigon cryf i sicrhau'r lleihad angenrheidiol mewn allyriadau," meddai'r adroddiad.\nEr hynny, mae cynnydd da wedi'i wneud o ran ynni adnewyddadwy ac ailgylchu, yn ôl yr adroddiad.\nMae'r targed i gynhyrchu 7TW yr awr o drydan o ffynonellau adnewyddadwy yng Nghymru erbyn 2020 yn debygol o gael ei gyrraedd, tra bod Cymru'n arwain gweddill y DU o ran lefelau ailgylchu.\nImage caption Roedd cwymp o 1.2% mewn allyriadau yng Nghymru yn 2015 oherwydd lleihad yn nifer yr allyriadau o ddiwydiant\nDywedodd Jessica McQuad, swyddog polisi mudiad amgylcheddol WWF Cymru, fod yr adroddiad yn achos rhwystredigaeth: "Mae Llywodraeth Cymru wedi gwybod ers sawl blwyddyn bod yn rhaid i ni ddwysau'r gweithredu er mwyn gostwng allyriadau.\n"Ond mae ffigyrau heddiw'n dangos unwaith eto nad yw'r cymhelliant a'r rhaglenni yng Nghymru yn cael yr effaith sydd ei angen.\n"Mae'r adroddiad yn awgrymu nifer o feysydd lle gall Llywodraeth Cymru ddatblygu rhaglenni newydd, fel gwres adnewyddiadwy, a fframwaith bolisi gryfach ar ostwng llyriadau amaethyddol.\n"Rydym yn gobeithio gweld ymrwymiad a chynlluniau gan Lywodraeth Cymru i weithredu yn y meysydd hyn."\nMae disgwyl i Lywodraeth Cymru osod lefelau ei dwy gyllideb carbon cyntaf yn 2018, wedi iddi gael gyngor gan CCC.\nDywedodd llefarydd ar ran Llywodraeth Cymru eu bod yn croesawu'r adroddiad "sy'n pwysleisio fod Cymru'n arwain y ffordd gyda'r lefelau ailgylchu uchaf drwy'r DU, a'n bod unwaith eto wedi cwrdd a'n targed o 3%.\n"Mae Cymru'n creu cyfran uchel o drydan a diwydiant trwm y DU ac yn allforio mwy nag y mae'n ei fewnforio.\n"Mae trydan sy'n cael ei gynhyrchu yng Nghymru'n bwydo i mewn i'r grid cenedlaethol ac yn cael ei ddefnyddio gan gartrefi a busnesau ar draws y DU.\n"O ystyried yr allforion ynni hyn, mae allyriadau sy'n seiliedig ar ddefnydd ynni Cymru wedi gostwng yn sylweddol ers 1990.\n"Rydym yn cydnabod bod angen gweithredu pellach ac mae Deddf yr Amgylchedd yn gosod nod o ostyngiad hirdymor o o leiaf 80% erbyn 2050.\n"Edrychwn ymlaen at groesawu'r Pwyllgor i Gymru yr wythnos nesaf pan fyddan nhw'n cyhoeddi galwad am dystiolaeth i'n helpu ni i ddatblygu ein targedau deddfwriaethol dros dro a'n cyllidebau carbon."


Dros £3 miliwn i helpu'r sector bwyd a'r sector pysgodfeydd baratoi ar gyfer Brexit | LLYW.CYMRU\nDrwy Gronfa Bontio'r EU, sy'n cael ei darparu gan Lywodraeth Cymru ac sy'n werth £50 miliwn, bydd swm o £2.15 miliwn yn cael ei ddarparu er mwyn helpu i ddatblygu'r sector cig coch yng Nghymru. Bydd y buddsoddiad yn helpu ffermwyr i nodi sut y gallant fynd ati i wella eu busnesau i'w helpu i fod yn fwy cystadleuol a bod mewn sefyllfa well o ran gwneud elw wrth fasnachu ar ôl Brexit.\nBydd cyllid yn cael ei roi hefyd i brosiect a fydd yn edrych ar ffyrdd o osgoi'r angen i fewnforio cymaint drwy helpu i ganfod ac i sicrhau cadwyni cyflenwi yn y DU ac annog cwmnïau yn yr UE i ymsefydlu yng Nghymru.\nDros y ddwy flynedd nesaf, bydd y diwydiant pysgota a'r diwydiant dyframaethu yn cael cymorth ariannol i helpu'r sector hwnnw ddod o hyd i farchnadoedd newydd a pharatoi ar gyfer masnachu y tu allan i'r UE yn y dyfodol.\nWrth siarad cyn iddo draddodi anerchiad yng Nghyfarfod Cyffredinol Undeb Amaethwyr Cymru yn Aberystwyth y bore 'ma, dywedodd y Prif Weinidog,\n"Bydd Brexit yn creu nifer o heriau a chyfleoedd i'n diwydiant amaethyddiaeth a'n diwydiant pysgodfeydd. Bydd y cyllid dwi'n ei gyhoeddi heddiw o'n Cronfa Bontio'r UE yn rhoi cymorth y mae mawr ei angen. Fel Llywodraeth, byddwn ni'n gwneud popeth o fewn ein gallu i helpu'r diwydiannau pwysig hyn baratoi ar gyfer byd ar ôl Brexit."


Rydych chi yma Hafan > STEM\nNRN AEM PhD Student, Sephira Riva demonstrates 'Molecular Gastronomy' at Super Science Saturday, National Waterfront Museum, Swansea\nYsbrydoli'r Genhedlaeth Ifanc\nCredwn y bydd amlygu gweithgareddau STEM drwy raglen allgymorth yn agor cyfleoedd ac yn peri i bobl ifanc ymddiddori rhagor mewn addysg STEM. Rydym wedi cydweithredu ag ysgolion, digwyddiadau ennyn diddordeb a sefydliadau lleol sy'n ymwneud â gwyddoniaeth er mwyn sicrhau ein bod yn ysbrydoli ac yn annog cenhedlaeth o wyddonwyr, peirianwyr, ffisegwyr a mathemategwyr y dyfodol.\nRydym yn mynd ati i roi cyhoeddusrwydd i Beirianneg a Gwyddoniaeth yng Nghymru ymhlith cynulleidfa mor eang â phosibl a hyrwyddo gyrfaoedd STEM i ddarpar wyddonwyr a pheirianwyr. Gwneir cyflwyniadau ymchwil blaengar fel rhan o'n cyfres Darlithwyr Nodedig tra hyrwyddir y gwerthfawrogiad ehangach o rôl Peirianneg a Thechnoleg yng Nghymru drwy ddigwyddiadau cyhoeddus megis yr Eisteddfod Genedlaethol. Rydym yn cynnal cysylltiadau agos â nifer o gyrff Ymgyrchu a Hyrwyddol megis Athena SWAN, CaSE, Techniquest a Science Made Simple.\nRhai o'r rhaglenni rydym wedi cyfranogi ynddynt:\nDigwyddiad Blwyddyn Goleuni, Gogledd Cymru\nYr Arddangosfa Bydoedd Cudd, Gogledd Cymru, gwyddoniaeth Ryngweithiol ar gyfer y teulu cyfan!\nRhaglen Hyfforddi llysgenhadon STEM yr Ysgol Beirianneg, Prifysgol Caerdydd\nYsgol Beirianneg gyda myfyrwyr 6ed dosbarth o ysgolion niferus\nYsgol Sili, Bro Morgannwg, yn ysbrydoli plant ysgolion cynradd\nYsgol Uwchradd Teilo, Llanedern, gweithgareddau peirianneg gyda myfyrwyr blwyddyn 7\nTechniquest, y digwyddiad Science of Me (gwyddoniaeth eich corff), ar agor i'r cyhoedd\nPrifysgol Surrey, Ysgol Haf y Sefydliad Sgiliau Electroneg\n"Fe wnaeth o leiaf 200 o ymwelwyr gyfranogi yn ein sesiwn ymarferol, gan gynnwys plant ifanc. Roedd y sesiwn nodi ac ysgythru laser yn llwyddiannus iawn ar y diwrnod. Roedd llawer ohonynt yn dweud ‘waw’, 'mae hynny'n syfrdanol’ wrth weld sut mae nodi laser yn gweithio am y tro cyntaf"\nCliciwch yma i weld ein prosiectau STEM


Cynhyrchwyr a Chyflenwyr Coed Nadolig 100% AG - Ffatri Gyfanwerthu - HANYIN\nDisgrifiad Wedi'i ysbrydoli gan goed cors gwyrdd y llynnoedd, mae Coedwig y Glyn Lake Lake Snap Tree yn ychwanegu swyn adferiad i addurno gwyliau. Gyda'n technoleg Snap Tree ™ unigryw, mae cydosod eich coeden Nadolig yn awel. Yn syml, rhowch y stondin i mewn, tiltwch ef i fyny, cysylltwch y dafell, a chwblheir y setiad. A ...\nWedi'i ysbrydoli gan goed cors gwyrdd y llynnoedd, mae Coedwig Glyn y Llynnoedd Coedwig yn ychwanegu swyn gwrthdaro i addurno gwyliau. Gyda'n technoleg Snap Tree ™ unigryw, mae cydosod eich coeden Nadolig yn awel. Yn syml, rhowch y stondin i mewn, tiltwch ef i fyny, cysylltwch y dafell, a chwblheir y setiad. Mae stondin dreigl a adeiladwyd yn eich galluogi i ddod o hyd i'r man perffaith ar gyfer eich coeden yn rhwydd. Ar ôl y gwyliau, rhowch y goeden yn gyfleus ar ei stondin gyda'i fag storio arfer unionsyth.\nGyda 80% o'r dail drawiadol a wnaed o nodwyddau Real Feel ™, mae Lake Forest Fir Snap Tree ™ yn un o'n coed mwyaf realistig, gan ei gwneud yn ganolfan ddiddiwedd ar gyfer eich holl wyliau gwyliau. Mae ei siâp lawn a'i liw gwyrdd hardd yn gwneud cefndir arbennig ar gyfer addurniadau trysoriog. Mae Fir Coedwig y Llyn hefyd yn cynnwys ein system goleuadau Quick Set ™ cyfleus, sy'n ymgorffori'r holl linellau ysgafn o fewn y gefnffordd. Mae cysylltiadau ysgafn yn cael eu gwneud yn awtomatig wrth osod, felly mae un plwg i gyd yn rhaid i chi oleuo'ch goeden.\nYn ogystal â'r opsiwn Goleuadau clir arferol, mae Gwyn Coedwig Llyn hardd yn cynnig ein Goleuadau LED sy'n Newid Lliw. Mae'r opsiwn hwn yn darparu 4 dewis goleuadau, i gyd mewn un goeden: 1) goleuadau LED clir, 2) goleuadau LED aml-liw, 3) yn ail o glirio i aml, a 4) i ffwrdd. Y datblygiad yw bod yr un bwlb golau LED yn newid o oleuni clir i oleuni lliw (melyn, coch, glas neu wyrdd) fel bod holl oleuadau'r goeden yn aros yn disglair ac yn llachar.\nTeclyn Snap Tree ™ Unigryw ar gyfer gosod a storio hawdd\nNodwyddau PE dros 80% Real-Feel ™ ar gyfer realiti ynghyd â nodwyddau PVC ar gyfer llawniaeth\nStondin dreigl Snap Tree ™ gyda chasyddion cloi\nYn dod â bag storio arfer unionsyth; siopau coed ar ei stondin\nSiâp llawn clasurol ac ymddangosiad bywydol\nMae technoleg Quick Quick ™ yn cysylltu'r holl linellau ysgafn o fewn y gefnffordd\nAr gael gyda goleuadau LED Newid Clir neu Lliw\nMae'n cynnwys pedal troed ar / oddi ar gyfer modelau golau clir a rheolwr llinyn pŵer ar gyfer modelau LED\nGoleuadau cymeradwy-am ddim ™ UL®-cymeradwy\nHot Tags: 100% coed Nadolig Nadolig, Tsieina, gweithgynhyrchwyr, cyflenwyr, ffatri, cyfanwerthu, prynu, rhad, o ansawdd uchel, gwerthu, coed Nadolig gorau artiffisial, coed Nadolig artiffisial sy'n edrych go iawn, coeden Nadolig awtomatig


Yr heddlu’n arwain digwyddiad i brofi cynlluniau ar gyfer trasiedïau sy’n ymwneud â’r rhai sy’n fwyaf agored i niwed\nMae arweinwyr mewn plismona a diogelu’n dod at ei gilydd heddiw (10 Ion), wrth i Heddlu Dyfed-Powys gynnal digwyddiad ar gyfer rhannu profiadau a dysgu am nifer y digwyddiadau caethwasiaeth modern yn y DU – a gofyn pa un ai a ydym ni’n barod i ymdrin â’r canlyniadau yng Nghymru.\nEr bod deddfwriaeth yn bodoli sy’n hysbysu’r ymateb i gaethwasiaeth modern a’r agenda masnachu pobl, does dim ysgogwr deddfwriaethol sy’n mynnu bod y gymuned hapddigwyddiadau sifil yn cynllunio ar gyfer trasiedïau mawr sy’n ymwneud â’r troseddau hyn.\nMae caethwasiaeth modern a masnachu pobl yn faterion sy’n aml yn achosi pryder i’r heddlu, Llu’r Ffiniau a’r Gwasanaeth Mewnfudo. Mae’r rhai sydd yma heddiw’n meddwl am y rolau ymarferol sydd ganddynt, yn ogystal â’r ymateb dyngarol i ddigwyddiadau sy’n ymwneud â phobl sy’n agored iawn i niwed.\nDywedodd y Ditectif Brif Arolygydd Anthony Evans, arweinydd Heddlu Dyfed-Powys ar fynd i’r afael â chaethwasiaeth modern:\n“Lle mae asiantaethau’n dod i gysylltiad â dioddefwyr caethwasiaeth modern a masnachu pobl, maen nhw’n aml yn wynebu pobl sydd mewn anobaith, sydd heb ddim heblaw’r dillad sydd amdanynt.\n“Bydd rhai wedi colli eu bywydau wrth fynd ar drywydd addewid am fywyd gwell.\n“Nid oes rhaid i ni weithio drwy ein hymateb ymarferol gyda’n gilydd, ond os fedrwn ni, nid yw hi ond yn iawn ein bod ni’n gwneud hynny.”\nBydd y Prif Gwnstabl Mark Collins QPM yn croesawu arbenigwyr o bob cwr o’r DU sydd yn gyfrifol am wahanol elfennau o atal ac ymateb i’r troseddau a drafodir, gan gynnwys arweinydd Cyngor Cenedlaethol Prif Swyddogion yr Heddlu ar Gaethwasiaeth Modern, Masnachu Pobl a Throseddau Mewnfudo Trefnedig, y Prif Gwnstabl Shaun Sawyer QPM (Heddlu Dyfnaint a Chernyw); Stephen Chapman, Cydlynydd Gwrth-gaethwasiaeth a Phennaeth Cydnerthu Llywodraeth Cymru; a Patrick Rees, Cydlynydd Gwasanaethau Brys ar y Cyd Cymru.\nByddant yn archwilio i ganlyniadau ac effeithiau amlasiantaeth digwyddiad caethwasiaeth modern er mwyn nodi unrhyw fylchau posibl neu arfer gorau ar gyfer gwella ymateb i drasiedi caethwasiaeth modern fawr yma yng Nghymru.\nYchwanegodd y Ditectif Brif Arolygydd Anthony Evans:\n“Does neb ohonom eisiau gweld digwyddiad ar y raddfa y byddwn ni’n trafod heddiw, ond dylem bob amser gynllunio ar gyfer yr hyn fydd byth yn digwydd gobeithio, fel ein bod ni’n medru darparu’r ymateb gorau pe bai’r gwaethaf yn digwydd.\n“Er ein bod ni’n gweithio’n galed er mwyn adnabod caethwasiaeth modern a mynd i’r afael ag ef pan fyddwn yn cael gwybod amdano, yn aml, mae’n drosedd sy’n cael ei guddio am amser hir, ac yn anffodus, nid yw’n cael ei adnabod hyd nes y bydd rhywun wedi dioddef yn ddifrifol wrth law troseddwyr. Er mwyn ein helpu i fynd i’r afael ag ef, mae pethau y gall aelodau o’n cymunedau gadw llygad allan amdanynt, a rhoi gwybod i ni amdanynt.”\nOs ydych chi’n amau caethwasiaeth modern, dyma rai arwyddion i helpu i adnabod dioddefwyr masnachu pobl:\nMaent yn swil ac yn gwrthod siarad, neu'n ymddangos yn ofnus i siarad â rhywun mewn awdurdod\nNid ydynt yn gallu rhoi manylion llety neu fanylion personol arall, neu maent yn amharod i wneud hynny\nMaent yn cyflawni llawer o waith tŷ ac yn anaml iawn yn gadael eu preswylfan\nMae eu cyflog yn isel neu nid ydynt yn cael cyflog, neu cânt eu hamddifadu o ran fawr o'u henillion gan rywun arall\nMaent yn gweithio oriau hir neu gydag ychydig/dim diwrnodau i ffwrdd\nNid oes ganddynt breifatrwydd, gan gysgu mewn lleoedd gorlawn a gaiff eu rhannu\nMae mesurau diogelwch ar waith i'w cadw yn y gweithle, er enghraifft, drysau a ffenestri wedi'u cloi\nNid ydynt wedi gwisgo'n addas ar gyfer y gwaith maent yn ei wneud, er enghraifft, nid oes ganddynt offer diogelu neu ddillad cynnes.\nOs ydych chi’n amau bod caethwasiaeth yn digwydd yn eich ardal chi, rhowch wybod i’r heddlu drwy alw 101. Mewn argyfwng, galwch 999 bob amser, neu galwch y Llinell Gymorth Caethwasiaeth Modern ar 0800 012 1700.


Rysáit Stêc Barbeciw Perffaith gan Ross + Ross | Halen Môn\nby Eluned | Medi 24, 2017\nMae stêc i ni yn ddantaith prin iawn, felly pan fyddwn ni’n ei fwyta, ‘da ni am iddo fod y gorau posib.\nMae ein ffrindiau yn Ross a Ross yn arbenigwyr barbeciw, ac maent wedi rhannu gyda ni eu rysáit am stêc barbeciw haf hwyr. Mae’r tywydd dros yr ychydig wythnosau diwethaf wedi bod yn anrhagweladwy i ddweud y lleiaf, ond buom yn ddigon ffodus i gael ychydig o nosweithiau heulog. Amser i ni gael y barbeciw allan am y tro diwethaf cyn y flwyddyn nesaf?\nDigon i 2-3\nAmser Prepio: 10 munud yn gwresogi’r barbeciw + 10 munud yn gorffwys\n500g o lygad yr asen drwchus (prynwch y gorau y gallwch ei fforddio)\nHalen Barbeciw Ross & Ross (sy’n cynnwys Halen Môn gorau, ac a enillodd 2 seren blas gwych eleni)\nOlew Hadau Rêp Prydeinig\nMenyn dihalen Prydeinig\nBwnsiad o Deim wedi’i glymu\nTynnwch y stêc o’r oergell o leiaf ddwy awr cyn coginio a’i gadael, wedi gorchuddio, rhywle oer. Bydd hyn yn sicrhau bydd tymheredd y stêc yr un peth trwyddi draw.\nTaniwch y siarcol ar y barbeciw. Rydym yn defnyddio siarcol Rhydychen (cymysgedd pren caled) a chychwynnydd simnai. Defnyddiwch ychydig o’r bag papur i oleuo’r siarcol. Peidiwch â defnyddio unrhyw hylif tanio neu blociau tanio, maent yn llygru’r bwyd.\nUnwaith y bydd yn fflamgoch gosodwch y gril i wresogi am bum munud. Cymerwch y stêc a rhowch ychydig o olew hadau Rêp Prydeinig drosti.\nSesnwch y stêc ar un ochr ac o gwmpas yr ochrau. Da ni’n defnyddio ein Halen Barbeciw a enillodd 2 seren blas gwych eleni (cymysgedd o Halen Môn, siarcol, garlleg a mwg).\nRhowch y stêc ar y gril poeth, yr ochr sydd wedi ei sesno i lawr. Gadewch am funud i grwst ffurfio. Yna, sesnwch yr ochr arall a throwch drosodd. Coginiwch am un munud arall. ‘Da ni’n hoffi bastio’r stêc gyda brwsh teim a menyn meddal.\nYna coginiwch yr ochrau. Symudwch yn ôl ar yr ochr gyntaf am funud arall ac yna’r ochr arall. Cadwch i fastio. Profwch y parodrwydd naill ai gyda’ch bysedd (os da chi’n hyderus) neu defnyddiwch brofiedydd tymheredd. Anelwch am 58°c am stecen lled goch. Neu coginiwch at eich dant.\nNawr yw’r rhan bwysicaf. Gadewch y stêc i orffwys, wedi’i orchuddio, am o leiaf 10 munud yn rhywle weddol gynnes.


Dathlwch Wythnos Ffoaduriaid yn Amgueddfa Genedlaethol y Glannau\nAr ddydd Sadwrn 16 Mehefin o 12pm i 4pm bydd Amgueddfa Genedlaethol y Glannau - ynghyd â mudiad City of Sanctuary Abertawe a nifer o grwpiau cymunedol eraill - yn cynnal diwrnod i dathlu cyfraniadau ffoaduriaid a cheiswyr lloches i Gymru.\nPentref Chwaraeon Byd-eang\nPerfformiadau dawns gyfoes a cherddoriaeth byw\nArddangosiadau chwaraeon rhyngwladol\nProject Cynhwysydd, gwaith gosod 30tr x 9tr sy’n adrodd hanes ffoaduriaid a cheiswyr lloches sy’n byw yn Abertawe.\nGan gofio’r digwyddiadau mawr eleni ym myd chwaraeon, bydd arddangosiadau yn ystod y diwrnod o gemau rhyngwladol gan gynnwys cwoits Cymreig, criced o Affganistan, cyffwrdd pêl o Iran, Zumba, pêl-droed a rygbi. Bydd cyfle hefyd i chwarae tenis bwrdd, p?l a gemau traddodiadol fel ras ?y-a-llwy a ras deircoes.\nGyda thair pabell ar lawnt yr Amgueddfa, bydd y lle’n orlawn o greadigrwydd a diwylliant gydag amrywiaeth o berfformiadau dawns, darllen cerddi, cerddoriaeth a stondinau codi ymwybyddiaeth gan nifer o sefydliadau.\nMae Sue James, Swyddog Addysg Amgueddfa Genedlaethol y Glannau, wedi bod wrthi’n paratoi, a dywedodd: “Rydyn ni wrth ein bodd o gael llwyfannu’r digwyddiad hwn, mae’n gyfle i dynnu sylw at gyfraniad pwysig ffoaduriaid a cheiswyr lloches i Gymru ac i ymwelwyr ddysgu mwy am gymunedau gwahanol Abertawe. Bydd y thema chwaraeon eleni yn gyfle i ymwelwyr ddarganfod campau newydd – a rhoi cynnig arnynt hefyd!”\nGall ein hymwelwyr hefyd weld y Project Cynhwysydd, gwaith gosod 30trx9tr yng Ngardd yr Iard. Bydd y project yn cael ei arddangos tan ddydd Sul 24 Mehefin, gan adrodd hanes ffoaduriaid a cheiswyr lloches sy’n byw yn Abertawe. Mae’n edrych ar eu profiadau personol a’r newid yn eu bywydau ar gael eu gwasgaru ar draws dinas. Bydd yno hefyd ddetholiad o ffotograffau, gwaith celf a barddoniaeth. Wrth siarad am y project, dywedodd y cydlynydd, Dave Evans: “Mae hwn yn gyfle unigryw i ffoaduriaid a cheiswyr lloches esbonio yn uniongyrchol realiti eu bywyd yn y DU ac i newid y darlun ystrydebol o fudo sydd gan nifer.”\nYn Amgueddfa Abertawe, bydd cyfle i ymwelwyr weld arddangosfa newydd gan City of Sanctuary, Gr?p Cefnogaeth Ceiswyr Lloches Bae Abertawe, Asylum Voices a Displaced People in Action. Y nod yw amlygu realiti anodd y profiad o fod yn geisiwr lloches neu ffoadur. Bydd yr arddangosfa yno tan ddiwedd Awst ac yn dilyn eu teithiau – sy’n aml yn llawn trafferthion a gofid – y broses o geisio lloches a sut y bydd pobl yn ailadeiladu eu bywydau yn Abertawe.\nMeddai Emily Robertson, Rheolwr Project yn City of Sanctuary: “Er taw dim ond 1% o ffoaduriaid y byd sy’n dod i’r DU (mae’r rhan fwyaf yn aros yn eu mamwlad neu wlad gyfagos) mae’r rhai hynny sy’n cyrraedd yn gwneud cyfraniad positif anferth i ddinasoedd a threfi. Mae hyn i’w weld mewn amryw fyrdd yn Abertawe, o’r gwirfoddolwyr mewn canolfannau teuluol lleol ac elusennau, i’r amrywiaeth o fwyd y byddwn yn ei fwyta a’r doctoriaid fydd yn ein cynghori yn ein hysbytai. Drwy ddod i’r digwyddiad ar ddydd Sadwrn 16 Mehefin, gall ymwelwyr weld â’u llygaid eu hunain y rhesymau dros ddathlu cyfraniad ffoaduriaid i’n dinas.”\nMae’r sefydliadau canlynol hefyd yn ymwneud â’r digwyddiad:\nUndeb Rygbi Cymru a’r Gweilch\nCanolfan Tennis Bwrdd Abertawe\nCymdeithas Cwoitio Cymru\nTîm Cefnogaeth Ieuenctid Ethnig\nY Ganolfan Gymunedol Affricanaidd\nHeddlu De Cymru, Yr Uned Troseddau Casineb\nGr?p Menywod GCCLlBA\nCity of Sanctuary Abertawe\nMae ffoaduriaid wedi cyfrannu at gymdeithas y DU erioed ac wedi cael effaith sylweddol ar chwaraeon.\nYn 2009, Anne Keothavong oedd y chwaraewraig tennis gyntaf o Brydain ers 16 mlynedd i gyrraedd 50 uchaf y byd. Ffodd ei rhieni o Laos yn ystod Rhyfel Fietnam.\nArferai Mario Stanic chwarae i Chelsea, ond cyn Rhyfel Bosnia roedd yn chwarae i Sarajevo F.C.\nFfoadur o Liberia oedd Christopher Wreh a enillodd Uwchgynghrair a Chwpan FA Lloegr gydag Arsenal.\nMae croeso i aelodau’r wasg a’r cyfryngau fynychu’r digwyddiad ar ddydd Sadwrn 16 Mehefin. Cysylltwch â Marie Szymonski ar (029) 2057 3616 am ragor o wybodaeth.\nMae City of Sanctuary yn fudiad cenedlaethol o bobl leol, grwpiau cymunedol, busnesau a sefydliadau sy’n unedig yn eu dymuniad i groesawu pobl sy’n chwilio am noddfa rhag rhyfel neu erledigaeth i’w dinasoedd. Am ragor o wybodaeth am City of Sanctuary Abertawe, ewch i http://www.cityofsanctuary.org/swansea\nMae gan Amgueddfa Cymru saith amgueddfa genedlaethol ar draws Cymru:


Marwolaeth y Rhath – arestio ail ddyn – Golwg360\n17 Mai 2018 am 12:36\nMae swyddogion sy’n ymchwilio i farwolaeth yng Nghaerdydd ddydd Llun yr wythnos hon (Mai 14), wedi arestio ail ddyn.\nCafodd y gwasanaethau brys eu galw i Heol Richmond, y Rhath, am 10.20yh, ar ôl i aelod o’r cyhoedd ganfod dyn ar y stryd.\nEr iddo dderbyn triniaeth feddygol, bu farw’r dyn 48 blwydd oed yn y fan a’r lle. Does dim esboniad i’r farwolaeth hyd yma, yn ôl Heddlu De Cymru.\nBellach, mae dyn 23 blwydd oed o’r Sblot a gafodd ei arestio ar amheuaeth o ddynladdiad, wedi cael ei ryddhau dan ymchwiliad.\nOnd, trwy ymchwilio i’r achos, mae dyn 39 blwydd oed o’r Rhath wedi cael ei arestio ar amheuaeth o gyfrannu at gyflenwi cyffuriau anghyfreithlon.\nMae heddlu yn parhau i ymchwilio i’r farwolaeth, a’n apelio am ragor o wybodaeth.


Mwy o ystadegau o Gyfrifiad 2011 i'w cyhoeddi - BBC Cymru Fyw\nMwy o ystadegau o Gyfrifiad 2011 i'w cyhoeddi\nGyda manylion ystadegau Cyfrifiad 2011 yn cael eu cyhoeddi ddydd Mawrth rydym eisoes yn gwybod rhywfaint o wybodaeth am y rhai oedd yng Nghymru ar ddiwrnod y Cyfrifiad, Mawrth 27 2011.\nYn ystod yr haf fe wnaeth Y Swyddfa Ystadegau Gwladol gyhoeddi'r canlynol:\nTyfodd y boblogaeth 153,000 yn y 10 mlynedd ers y cyfrifiad diwethaf, gan gynyddu o 2.9 miliwn yn 2001, sef cynnydd o 5.3%. Hwn oedd y twf mwyaf yn y boblogaeth ers 1921. Yn 1911, roedd 2.4 miliwn o bobl, felly am bob pedwar o bobl yng Nghymru yn 1911, roedd pump yn 2011.\nEr i'r gwahaniaeth rhwng genedigaethau a marwolaethau beri cynnydd bach yn y boblogaeth, roedd cyfraddau mudo yn cyfrif am dros 90% o'r cynnydd yn y boblogaeth rhwng 2001 a 2011. Mae hyn yn cynnwys mudo rhyngwladol a mudo o rannau eraill o'r DU.\nOedran canolrif y boblogaeth yng Nghymru oedd 41. Ar gyfer dynion, 40 oedd yr oedran canolrif ac ar gyfer merched 42 oedd yr oedran canolrif. Roedd hyn ddwy flynedd yn uwch na'r oedran canolrif o 39 ledled Cymru a Lloegr yn 2011. Yn 1911, roedd yr oedran canolrif ledled Cymru a Lloegr yn 25.\nRoedd canran y boblogaeth yng Nghymru a oedd yn 65 oed a throsodd yr uchaf o blith unrhyw gyfrifiad sef dros 18%, cyfanswm o 563,000 o bobl. Roedd hyn yn gynnydd o 57,000 o bobl yn y categori oedran hwn ers 2001, ac yn gynnydd o 450,000 ers 1911 pan roedd 113,000 o bobl 65 oed a throsodd.\nYng Nghymru, roedd dwysedd cyfartalog y boblogaeth yn 148 o breswylwyr fesul cilomedr sgwâr, a oedd yn is nag unrhyw ranbarth yn Lloegr. Yr awdurdod unedol mwyaf poblog oedd Caerdydd, a oedd fwy na theirgwaith yn ddwysach ei boblogaeth na'r awdurdod unedol nesaf o ran dwysedd ei boblogaeth, sef Casnewydd. Mae dwysedd poblogaeth Caerdydd yn debyg i ddwysedd poblogaeth Newcastle upon Tyne yng ngogledd-ddwyrain Lloegr.\nYr awdurdodau unedol â'r twf canrannol mwyaf yn y boblogaeth oedd Caerdydd (12%), Sir Benfro (8%), a Phen-y-bont ar Ogwr (8%).


Newyddion Newyddion Hydref 2021 Mae CBSC yn gosod marciau ffordd pabi trawiadol am Ddiwrnod y Cofio hwn\nMae CBSC yn gosod marciau ffordd pabi trawiadol am Ddiwrnod y Cofio hwn\nPostiwyd ar : 27 Hyd 2021\nMae Cyngor Bwrdeistref Sirol Caerffili yn coffáu Diwrnod y Cofio ymhellach eleni gyda chyfres o farciau ffyrdd pabi trawiadol mewn lleoliadau ledled y fwrdeistref sirol.\nMae'r Tîm Priffyrdd yn gweithio gyda chontractwyr i baentio'r dyluniadau ar wyneb y ffordd ger yr holl gofebion a gynhelir gan y cyngor. Mae'r gwaith yn dibynnu ar y tywydd, ond mae'r cyngor yn gwneud cynnydd da mewn safleoedd ar draws yr ardal.\nMae’r cwmni sy'n gosod y gwaith celf, Roman Road Markings, hefyd wedi cytuno’n garedig i sybsideiddio nifer o osodiadau yng nghanol trefi, ond mae penderfyniad bellach wedi'i wneud i ymestyn y marciau ar draws yr holl gofebau a gynhelir gan y Cyngor.\nDywedodd y Cyng Jamie Pritchard, Dirprwy Arweinydd CBSC, “Yn ddiweddar, cytunodd y Cyngor i gefnogi trefnwyr Gorymdeithiau Cofio gyda'u logisteg digwyddiadau eleni felly, rwy'n falch ein bod yn coffáu Sul y Cofio ymhellach gyda gosod y marciau pabi hardd hyn.”


CBSW: Newyddion y Cyngor - Digwyddiadau Haf ym Mharc Acton\nDigwyddiadau Haf ym Mharc Acton\nFe gynhelir pedwar digwyddiad i blant a theuluoedd ym Mharc Acton yn ystod gwyliau’r haf. Cafodd y digwyddiadau hyn eu trefnu gan Rachel Davies, Rhodiwr Tymhorol, sy’n gweithio ym Mharc Acton dros fisoedd yr haf. Mae ei swydd wedi cael ei hariannu trwy garedigrwydd Cyngor Cymuned Acton.\nY digwyddiad cyntaf sy’n mynd i gael ei gynnal yw Llwybr Anifeiliaid haf ar ddydd Iau Awst 2il rhwng 1pm-3pm, a gall plant o bob oedran fynd ati i ddilyn y llwybr o gwmpas y parc er mwyn chwilio am y cyfeillion o anifeiliaid sydd i’w cael yn Acton.\nSesiwn chwaraeon a gemau hwyliog fydd yr ail ddigwyddiad a gynhelir rhwng 1pm a 3pm ar ddydd Gwener Awst 10fed. Mae croeso i blant 8-14 oed ddod i’r sesiwn hon ac fe gânt gyfle i chwarae amrywiaeth o chwaraeon a gemau.\nAr ddydd Mercher Awst 22ain, rhwng 12pm a 3.30pm bydd Hwylddydd yn cael ei gynnal ac mae croeso mawr i deuluoedd ddod draw i ymuno yn yr amryw weithgareddau hwyliog a fydd yn mynd rhagddynt yn ystod y prynhawn. Caiff y digwyddiad hwn ei gefnogi gan Gyfeillion Parc Acton.\nY digwyddiad olaf a gynhelir yn y parc dros yr haf yw sesiwn celfyddyd a chrefft ynghylch natur ar ddydd Iau Awst 30ain, rhwng 1pm a 3pm. Mae’r digwyddiad hwn yn addas i blant 5-14 oed a gallant gymryd rhan mewn gwahanol weithgareddau crefft trwy ddefnyddio defnyddiau naturiol.\nDigwyddiadau am ddim yw pob un o’r rhain ac nid oes rhaid cadw lle ymlaen llaw; bydd pawb yn cyfarfod wrth y lle chwarae i’r babanod yn y parc. Dylai pob plentyn sy’n dod i’r digwyddiadau, fod yng nghwmni oedolyn.


echreuodd y gwaith ar y $2.4 biliwn casino – y ddinas mwyaf drud erioed – yn 2008, yn union fel y dirwasgiad yn dechrau brathu, a datblygwyr yn Ymhyfrydu Inc yn fuan yn rhedeg i drafferthion ariannol. Yr oedd, yn ôl y Atlantic City Tân Adran, "47-stori risg tân" oherwydd Straub ei wrthod anrhydeddu'r contract gyda'r cyfagos gwaith pŵer ac yn ei drydan ei thorri i ffwrdd poker gratis sglodion aelod newydd.\nMôr Resort Casino, gynt Revel, yn ymuno â'r Hyatt brand. Straub yna squabbled gyda Dinas a New Jersey hapchwarae rheoleiddwyr dros p'un a oedd ei angen hapchwarae trwydded i weithredu Revel fel casino. A phan mae'n ei wneud, ei 1,399 ystafelloedd gwesty yn cael eu gweithredu gan Hyatt, fel rhan o "heb ei rwymo Casgliad" – yn "fyd-eang portffolio o unigryw ac yn annibynnol yn aros profiadau," yn ôl y gwesty mawr agua caliente casino twrnameintiau poker. Mae'r cyrchfan yn paratoi i agor yr haf hwn, mae bron pedair blynedd ar ôl Ymhyfrydu yn cau ei drysau yn argyfwng ariannol agua caliente casino palm springs peiriannau slot. Swyddogion y ddinas yn awyddus i weld y prosiect y maent yn aredig cymaint o arian i mewn yn ystod y dirwasgiad yn dod yn llwyddiant, a bydd yn cael ei gweddïo Môr all droi o gwmpas, fel y gall fynd yn ôl at y diben y'i bwriadwyd – adfywio Atlantic City..\nGyda enfawr costau gweithredol, mae'n byth yn gwneud elw ac yn erbyn adeg ei chau yn haemorrhaging $2 miliwn yr wythnos agua caliente casino rhif ffôn. Môr Gerdded yn ymddangos i fod yn gwneud pethau yn iawn, ac yr wythnos hon yn ymdrin yn dod am y tro cyntaf erioed gwesty'r Hyatt i'r ddinas ar adeg pan fydd y New Jersey gamblo sector yn canfod ei hun mewn iechyd yn well nag y bu ers degawd agua caliente casino palm springs steakhouse. Revel ei agor yn 2012, eisoes yn $1.1 biliwn mewn dyled, ac wedi methu i ddenu niferoedd a oedd wedi eu rhagweld mae casino yn boston ma. Y ffrwgwd yn parhau i'r dde i fyny at y hyn o bryd mae'n ei werthu yn eiddo i AC Cefnfor Gerdded LLC ar ddechrau'r flwyddyn hon ar gyfer $200 miliwn.\nagua caliente casino twrnameintiau poker\nagua caliente casino palm springs peiriannau slot


Mae staff Bae Abertawe yn ychwanegu lleisiau at alwad ymwybyddiaeth gwrthfiotig - Bwrdd lechyd Prifysgol Bae Abertawe\n› Mae staff Bae Abertawe yn ychwanegu lleisiau at alwad ymwybyddiaeth gwrthfiotig\nPennawd: Dr Rebecca Jones, meddyg teulu yng Nghanolfan Gofal Sylfaenol Cwm Dulais\nMae staff y bwrdd iechyd wedi ychwanegu eu lleisiau at ymgyrch fyd-eang i godi ymwybyddiaeth o wrthsefyll gwrthfiotigau.\nBob mis Tachwedd, nod Wythnos Ymwybyddiaeth Gwrthfiotig y Byd (Tachwedd 18–24, 2019) yw cynyddu gwybodaeth y cyhoedd am broblem ymwrthedd gwrthfiotig, ac annog pobl i gymryd gwrthfiotigau dim ond pan fydd eu hangen arnynt.\nNid yw pawb yn ymwybodol bod cymryd gwrthfiotigau pan nad oes eu hangen arnoch yn annog y bacteria niweidiol sy'n byw y tu mewn i'n cyrff i wrthsefyll.\nMae hyn yn golygu, os oes angen gwrthfiotigau i drin haint yn nes ymlaen, ni fyddant yn gweithio.\nEsboniodd Julie Harris, Fferyllydd Gwrthficrobaidd Ymgynghorol: “Mae pobl yn tueddu i feddwl mai’r broblem yw bod heintiau yn gwrthsefyll, nid pobl.\n“Ond mae cymryd gwrthfiotigau pan nad oes eu hangen arnoch yn eich gwneud chi, eich teulu a'ch ffrindiau yn fwy tebygol o gael haint.”\n“Nid yw gwrthfiotigau’n gweithio ar gyfer pob salwch a haint - a gallant wneud i chi deimlo’n waeth trwy sgîl-effeithiau.”\nYchwanegodd Debra Woolley, cynghorydd rhagnodi gwrthficrobaidd arbenigol: “Mae llawer o’r wybodaeth sydd ar gael tan nawr wedi bod am wrthsefyll gwrthfiotigau yn broblem enfawr yn y dyfodol ond mae’n digwydd nawr - heddiw - a gallai effeithio arnoch chi hyd yn oed os ydych chi ymhell nawr.”\nMae Dr Rebecca Jones yn feddyg teulu yng Nghanolfan Gofal Sylfaenol Cwm Dulais. Am 15 mlynedd mae hi wedi bod yn helpu cleifion i ddeall pryd a pham y dylech chi gymryd gwrthfiotigau.\nMeddai: “Rwy’n ei ddisgrifio fel maes yr gad. Mae'r heintiau hyn yn ceisio ennill eu lle yn y byd ac mae ein system imiwnedd yno i'n hamddiffyn rhagddyn nhw.\n“Weithiau mae angen help gwrthfiotigau ar ein system imiwnedd i frwydro yn erbyn y bacteria ond os yw’r bacteria eisoes yn gwrthsefyll yna ni fyddem yn gallu eu hymladd.”\n“Dim ond defnyddio gwrthfiotigau pan fo angen heddiw sy’n golygu y bydd y meddyginiaethau hynny ar gael i’n hwyrion pan fydd eu hangen arnynt yn y dyfodol.”\nAr ddiwrnodau wahanol trwy gydol yr wythnos, bydd stondinau ym mhob un o ysbytai’r bwrdd iechyd, lle bydd staff yn dosbarthu taflenni ac yn rhoi mwy o wybodaeth am ymwybyddiaeth o wrthfiotigau.\nBydd Iechyd Cyhoeddus Cymru hefyd yn hyrwyddo saith neges allweddol i'r cyhoedd yn ystod Wythnos Ymwybyddiaeth Gwrthfiotig y Byd, i dynnu sylw at arfer gorau o ddefnyddio gwrthfiotigau.\nPeidiwch byth ag arbed gwrthfiotigau i'w defnyddio'n ddiweddarach.\nPeidiwch byth â rhannu gwrthfiotigau dros ben â phobl eraill.\nPeidiwch byth â defnyddio gwrthfiotigau dros ben o driniaethau blaenorol.\nDim ond yn erbyn heintiau bacteriol y mae gwrthfiotigau yn effeithiol ac nid ydynt yn gweithio ar gyfer heintiau a achosir gan firysau fel yr annwyd cyffredin neu'r ffliw.\nMae hyd at 80% o afiechydon y gaeaf sy'n effeithio ar eich trwyn, eich clustiau, eich gwddf a'ch ysgyfaint yn firaol, felly ni fydd cymryd gwrthfiotigau yn gwneud ichi deimlo'n well.\nMae gwrthfiotigau YN UNIG yn effeithiol yn erbyn heintiau bacteriol.\nMae camddefnyddio gwrthfiotigau ond yn achosi i facteria wrthsefyll triniaethau gwrthfiotig.


Mae Tîm Achub Ogof De a Chanolbarth Cymru (SMWCRT / TAOD&ChC) yn sefydliad gwirfoddol ac yn elusen a sefydlwyd ym 1946 i gynorthwyo pobl ac anifeiliaid mewn angen dan y ddaear. Rydym ni yn un o’r timau achub hynaf a mwyaf yn y wlad, yn cwmpasu ogofeydd a safleoedd mwyngloddio ar draws De a Chanolbarth Cymru i gyd, ardal sy’n cynnwys rhai o’r ogofâu hiraf a dyfnaf yn y DU!\nArdal Weithredol Tîm Achub Ogof De a Chanolbarth Cymru.\nEin prif rôl yw tîm achub ogofâu, a sefydlwyd i gefnogi fforwyr ogofâu a mwyngloddiau, ond rydym hefyd yn gweithio'n agos gydag Achub Mynydd, a thimau achub eraill i ymateb i ystod eang o ddigwyddiadau ar ran yr Heddlu a'r Gwasanaeth Tân.\nYn ogystal ag achub ogofâu, rydym hefyd yn cael ein galw allan i achub anifeiliaid, i ddarparu cymorth technegol i dimau achub eraill a gwasanaethau brys, ac i chwilio am bobl ar goll.\nMae ein sgiliau a’n profiad wedi cefnogi digwyddiadau mawr fel trychineb Glofa Gleision (2011), chwilio April Jones y ferch ysgol fu ar goll (2012) a darparu cymorth ar gyfer Ymdrech Achub Ogof Gwlad Thai (2018).\nRhif Elusen Gofrestredig (1016463)\nSut Rydym yn Cyflawni ein Nod\nRydym yn dibynnu ar wirfoddolwyr yn rhoi o’u hamser a rhoddion cyhoeddus i weithredu'r gwasanaeth achub rhad ac am ddim hwn. Gyda thua 130 o aelodau rydym yn un o’r timau achub mwyaf yn y DU, sy’n ofynnol gan fod rhai o’n hachubiadau wedi ymestyn dros dridiau neu fwy a gallant ddigwydd unrhyw le yn ein hardal weithredol sydd tua 5500km².\nMae gennym bencadlys a depo ym Mhenwyllt yng Nghwm Tawe lle y cedwir ein Offer Achub, Ambiwlans Landrover a hefyd lleoliad ein Canolfan Rheoli Achub. Cefnogir hyn gan ein hail ganolfan ger Llangatwg ym Mhowys sy'n cadw gwyliadwriaeth dros yr ogofâu yn ardal Gwent. Rydym hefyd yn cynnal storfa o offer achub mwyngloddiau arbenigol yng Nghanolbarth Cymru.\nRydym yn defnyddio cymhareb 1:10 i gyfrifo pa sawl awr fydd eu hangen i gyflawni’r ymdrech achub arfaethedig. I egluro, pe bai claf 1 munud i mewn i ogof mae'n debygol y bydd yn cymryd 10 munud i'w gael i'r wyneb, ar ôl i ni gyrraedd. Mae 1 awr i mewn i ogof yn golygu achubiad yn ymestyn dros 10 awr. Gan fod gennym lawer o deithiau ogofa clasurol sy'n 6-10 awr o hyd, mae hyn yn golygu y gall rhai achubiadau gymryd sawl diwrnod.


Wyddoch Chi? John Fielding\nYr ail blentyn o ddeg oedd John Fielding a’i rieni oedd Michael a Margaret Godsil a briododd yn Y Fenni yn 1855. Daeth Michael a Margaret o Cork yn yr Iwerddon ac roedd y teulu yn Gatholigion. Bu farw Michael yn 82 oed ac fe’i claddwyd yng Nghwmbrân. Ganwyd John Fielding yn Heol Merthyr, Y Fenni a thyfodd i fod yn 5 troedfedd a 6 modfedd o daldra. Mi wnaeth John Fielding ymrestru gyda Milisia Sir Fynwy yn 1877 gan ddefnyddio’r enw Williams.\nRoedd John Fielding yn 21 oed pan dderbyniodd wobr y VC ac roedd yn breifat yn 2il Fataliwn y 24ain Catrawd of Foot yn ystod y Rhyfel Eingl-Zulu. Nid ydym yn gwybod pam bod John Fielding wedi dewis ymuno a’r fyddin, na pham iddo ddefnyddio enw gwahanol, ond mae yn bosib ei fod wedi rhedeg o adref.\nAr yr 22-23ain o Ionawr 1879 yn Rorke’s Drift, De Affrica mi wnaeth John Fielding (Preifat Williams) a dau ddyn arall amddiffyn ystafell mewn ysbyty am dros awr tan nad oedd bwledi ar ôl ganddynt. Mi dorrodd y Zulu’s fewn gan ladd un o’r dynion a dau glaf. Yn y cyfamser roedd John Fielding wedi llwyddo torri twll mewn wal a symud dau glaf arall fewn i ystafell ysbyty arall. Ymunodd Alfred Henry Hook ag e yn yr ystafell a chydweithiodd y ddau i achub wyth o gleifion.


Aeth ein hadolygydd draw at glydwch ei gliniadur ar nos Wener o Fehefin i wylio marathon theatraidd nad yw'r theatr Gymraeg wedi gweld ei thebyg o'r blaen.\nEr Cof (Nannon Evans, Megan Cynllo Lewis, Meleri Morgan a Naomi Seren Nicholas) yn rhoi’r byd yn ei le, mewn perfformiad ar-lein wedi’i pitsio’n berffaith.\nMae Er Cofid 19 yn drysor i Theatr Genedlaethol Cymru a National Theatre Wales. Dyma farathon chwe awr o berfformiad digidol gorfoleddus llawn gwreiddioldeb, wedi’i ddatblygu yn rhan o arlwy cynllun creu ar-lein gan ein theatrau cenedlaethol, mewn partneriaeth â BBC Cymru Wales a BBC Arts.\nBwriad y cynllun yw rhoi amser a gofod — gofod meddyliol a digidol — i artistiaid fentro, a chreu perfformiadau theatrig sy’n gweddu neu gyda’r gallu i addasu o fyd traddodiadol theatr i fyd ddigidol, byd ‘da ni’n dibynnu arno (gellid dweud) i ddal gafael a chysylltu gyda’n gilydd yng nghyfnod llwm “y clo mawr” fel ddywedodd Eddie Ladd yn ei pherfformiad Fy Ynys Las a gomisiynwyd yn rhan o’r un cynllun.\nUn o’r cyfarwyddiadau mae Er Cof yn ei osod i’w cynulleidfa o ddechrau eu hymgyrch hyrwyddo, yw “dewch ac ewch fel y mynnwch.” Fel rhywun sydd wedi stryffaglu gwylio ambell berfformiad theatr ar-lein sydd wedi ceisio efelychu traddodiadau theatr “go iawn” yn hytrach na chreu mewn ffurf newydd, gwreiddiol, mae’r cyfarwyddyd yma yn rhyddhau’r pwysau o’r cychwyn cyntaf, a’n gosod tryloywder ac ysgafnder i’r perfformiad.\nFelly, dilyn y cyfarwyddiadau wnes i, a gwylio pwt o’r cychwyn yn yr ardd, ymuno tra’n cwcio swper tua hanner ffordd, a gwylio’r awr olaf gyda chwrw. Gallwn wedi gwylio pob munud. Mae’r pedair ffrind yn tywys gwylwyr drwy ‘sgwrs’ ar-lein, sy’n amlygu ei hun fel gêm fawr gyda rheolau llac, gyda chardiau â geiriau sy’n sbarduno sgyrsiau, cwestiynau a thasgau mawr a bach, heriol a diflas, teimladwy a doniol.\nMae Nannon, Megan, Meleri a Naomi yn rhoi perfformiadau heintus – yn symud rhwng eu hunain, fersiynau heightened o’u hunain, a phortreadau o archetypes fyddai’n gyfarwydd i bawb. Mae’r bedair yn hiraethu am fôr Aberystwyth, yn trafod cysur sydd i gael dan glo, dadlau dros fudiad ffermwyr ifanc, cwestiynu beth yw ynys orau Cymru, yn ceisio ail-greu sgrech o’r ffilm Psycho a’n cynnal seremoni priodas Mr a Mrs Ball, a lot mwy. Mae dirgymhelled y gwaith yn ymylu ar fod yn absẃrd, ond yn hynod afaelgar ac fel treulio amser gyda ffrindiau gorau, a’n neud i rywun hiraethu am eu ffrindiau gorau. Mae rhaid rhoi clod penodol i berfformiad grymus, gwyllt a di-baid Naomi, yn enwedig wrth i berthynas y pedair fynd yn fwy chwyrn erbyn y diwedd.\nAr y cyfan, mae’r cwmni wedi creu darn sy’n syml ei gysyniad, ond llawn gwreiddioldeb a phenodolrwydd. Mae’n gwneud i rhywun feddwl, beth sy’n wir, beth sydd ddim? Beth sydd wedi’i sgriptio, beth sydd ddim? Beth sy’n gem, beth sydd ddim? Ac wrth wneud hyn, maen gwneud i’r gwylwyr feddwl am eu hatgofion eu hunain, eu barn eu hunain ar sawl peth rydyn ni wedi ei wynebu, neu am wynebu yn ein dyfodol ansicr.\nElfen arall sy’n syml ond effeithiol yw’r dyluniad – gan ddechrau yn eu gwisgoedd sy’n matsio a’u miciau aur, gyda waliau y pedair llofft wedi’i gorchuddio â chardiau, a phrosecco, afalau, haribos a coke i gefnogi eu hegni yn ystod y chwe awr. Ynghyd â hyn, mae dyluniad y Zoom ei hun yn syml, yn dwyn i gof yr olygfa hynod eiconig y ffilm Mean Girls.\nMae’r cwmni’n egin-archwilio ASMR a distortion yn ystod y Zoom, ond tra bod yr ASMR yn ryw hanner-lwyddo, tydy’r distortion ddim cweit yn ennill ei le. Os am gyffwrdd ar hwn, gall fod wedi gwthio’r elfen yma’n bellach a’i gymryd i rhywle tywyllach neu fwy boncyrs. Ynghyd â’r syniad yma, dw i yn credu y bydda’r perfformiadau wedi medru eu gwthio yn bellach tuag at y diwedd, yn enwedig unwaith i’r prosecco dreiddio i mewn.\nCafodd Er Cofid 19 ei ffrydio’n fyw ar AMAM, cymuned aml-gyfrwng sy’n dathlu a rhannu creadigrwydd diwylliannol Cymru (platfform amserol iawn) — a dyma berfformiad, sydd wir angen ei ddathlu, wrth i nifer ei wylio yn eu cartrefi yng nghyfnod llwm yn ein hanes. Diolch mawr i Er Cof, am lwyddo troi’r llwm i lawen am noswyl.


Cymry'r Canolbarth: Bore Coffi Cymdeithas Cymry Nottingham 6-6-08\nPosted by Cymry'r Canolbarth at 11:45\nTro cyntaf dw i wedi gweld fy hunan yn trio siarad Cymraeg Jonathan! Tipyn o sioc rhaid i mi ddweud. P'run bynnag, danfonais ymlaen at Dr Christine Jones fy niwtor cwrs Cymraeg ar lein Prifysgol Llanbedr Pont Steffan gyda neges sef 'os isio laff gwelwch hwn', a chredwch neu beidio dyma'r neges sy wedi dod nôl, "Gwych - Cymraeg arbennig o raenus. Cofiwch wneud un arall yn dweud pa mor ffantastig yw cyrsiau ar-lein Prifysgol Cymru Llambedr Pont Steffan – a’u tiwtoriad wrth gwrs!\nmae Christine yn ferch garedig iawn, iawn, iawn cofiwch!!!!!!!!\nTa-ra rŵan, Viv\n10 June 2008 at 09:35\nDiolch am dy eiriau caredig Viv!\n10 June 2008 at 09:43\nS'mae Jonathon,Dwi newydd clywed dy gyfweliad ar raglen Hywel a Nia. Da iawn am wneud y clipiau i gyd, mae'n reit diddorol cael clywed profiadau'r criw o Gymry a dysgwyr draw yn y canolbarth. Dwi wedi bod wrthi ers rhai saith mlynedd erbyn hyn (dysgu'r iaith hynny yw!) ar Lannau Mersi, gyda help cyrsiau Llambed, a Menter Sir y Fflint hefyd, sy'n trefnu sesiynau sgwrs ac ati. Llongyfarchiadau ar safon dy Gymraeg hefyd, fel dysgwr dwi'n gwerthfawrogi'r holl gwaith galed sy'n angen i ti gwneud er mwyn cyraedd safon felly, pob hwyl, Neil\n12 June 2008 at 12:35\nNeil, mi ddes i yma i longyfarch Jonathan am ei gyfweliad llwyddiannus efo Hywel a Nia, ond mi nest ti fy nghuro i!!\nBeth bynnag, gad i mi ddweud wrthat ti eto Jonathan bod dy Gymraeg di'n ardderchog. Ac mae'n hyfryd cael clywed yr aelodau yma yn siarad Cymraeg. Da iawn bob un ohonoch chi!\n12 June 2008 at 14:56\nCollais i'r rhaglen bore dd.Iau y deuddegfed o Fehefin ond gyda'r rhyfeddodau Google newydd glywed dy ddarn gyda Hywel a Nia. Da iawn, iawn, iawn i ti Jonathan; mor rugl a ddiddorol mas draw. Viv\n14 June 2008 at 05:15\nUnwaith eto, diolch i Neil ac Emma am eich geiriau caredig dros ben.\nDa oedd gwylio fideos Siriol ac Allan. Pam nad yw pobl eraill yn gadael'u sylwadau tybed? Ydyn nhw'n swil dych chi'n meddwl? Bydd pawb yn gael llond bol o weld Viv bob tro mae'n on'd yw hi?\n2 July 2008 at 09:58\nMae'n ddrwg 'da fi, dileu (mae'n)yn y sylw blaen.\n2 July 2008 at 10:02\nDa oedd gwrando ar Beti yn darlithio yn yr Ysgol Undydd Derby heddiw 27ain Medi 2008. Diddorol dros ben oedd yr hanesion am y cymeriadau Llanrwst yn enwedig y teulu ap Dafydd, Myrddyn, Iolo ayyb.\n27 September 2008 at 10:47


Bwyta ac yfed | Sandy Mount House\nMae cartrefol, mirain, blasus a boddhaus yn eiriau sy’n dweud popeth y mae angen i chi ei wybod am fwyta gyda ni.\nP'un a ydych yn chwilio am fwyd sydyn yn y bar o'n dewis o blatiau bach, neu’n mwynhau cinio mwy ymbleserus gyda ffrindiau, gallwn addo bwyd hael a blasau cadarn, gan ddefnyddio'r cynnyrch gorau o ffynonellau lleol.\nYn gyfforddus ac anffurfiol, mae ein mannau bwyta’n addas i deuluoedd ac mae croeso i gŵn yn y bar ac ar y teras blaen.\nO’n man bwyta dan do llusern llawn golau, gallwch weld ein cogyddion yn gweithio yn y gegin agored ac, yn ystod misoedd yr haf, byddwn yn plygu’r drysau’n ôl i’n teras bwyta awyr agored dan do, wedi’i wresogi lle ceir tân clyd.\nLlysieuol a Fegan\nYm mar SMH ceir detholiad o gwrw go iawn a chwrw’r grefft, yn ogystal â choctels wedi’u cymysgu’n feistrolgar a chasgliad cymysg o jîns arbennig a chwisgi coeth.\nMae ein rhestr gwin yn cynnwys hen ffefrynnau yn ogystal â rhai dewisiadau anarferol yr ydym yn hyderus na fyddwch yn dod o hyd iddynt yn yr unlle arall ar Ynys Môn, a bydd ein tîm yn fwy na pharod i ddweud popeth amdanynt wrthych.\nDrinks List Wine List Cocktail List\nMae ein Hystafell Tsieina Glas yn lleoliad prydferth ar gyfer ciniawa’n breifat, partïon neu ddigwyddiadau corfforaethol.\nLle i hyd at 18 eistedd, y lle golau a chyfforddus hwn yw’r man perffaith ar gyfer digwyddiadau gyda’n gwasanaeth a’n croeso hynod.\nMae gennym hefyd le bwyta ychydig yn llai yng nghanol yr adeilad ac mae modd ei gau i greu awyrgylch mwy personol i hyd at 12 o bobl.


Infinite Session American Pale Ale | Alcohol Change UK\nEin barn ar Infinite Session\nCalorïau ymhob potelaid: 36 (11 ymhob 100ml)\nMae llif y cyrfau gwelwon diddorol yn ddi-baid a di-droi’n-ôl! Cwrw Gwelw Amercianaidd yw hwn, gan ddau o’r bragwyr mwyaf cŵl yr olwg, o un o fröydd mwyaf cŵl prifddinas y Sais.\nYn ddoeth iawn, mae’r pâr yma wedi troi eu golygon tuag at farchnad fawr sydd ar gynnydd o hyd – sef pobl sy’n hoffi cwrw da, sydd am ddal i’w yfed, ond sydd am leihau faint o alcohol sy’n mynd lawr y lôn goch. “Dyw’r parti ddim yn peidio pan mae’r alcohol yn pallu” yw’r arwyddair. “Creu cyrfau gwych i gadw’ch sesiwn i fynd” yw eu bwriad.\nYdy’r bwriad wedi’i wireddu? Do, wir! Mae gan Infinite Session liw ambr hardd, a hopys – llond cae o hopys! Mae pum math o hopys yn hwn, a chwe math o frag, sy’n dipyn o gamp. Yn ôl y bragwyr, mae’n llwythog â hopys trofannol y Bydd Newydd. Dyna’r elfen Americanaidd, felly, a’r hyn sy’n rhoi iddo ei flas chwerw adfywiol. Fel y cyrfau gwelw eraill ar y tudalen yma, os nad yw chwerwder hopys at eich dant, go brin byddwch chi’n hoff iawn o hwn – ond mae gyda ni ddigon o ddewisiadau eraill i chi.\nOs oes rhaid chwilio beiau, dwedwn ni fod y cwrw yma’n brin o’r cymhlethdod gewch chi yng nghwrw gwelw Drop, gyda’i nodau sitrws a sbeis. Ond at ei gilydd, fe awn ni’n fodlon iawn am Sesiwn Ddiderfyn arall.\nMae diwyg y poteli hefyd yn gampus – gyda dylunio rhagorol sy’n eu gosod ar wahân i rai o boteli ofnadwy cyrfau 0.5% yr archfarchnadoedd.\nInfinite Session American Pale Ale Rhannwch


Geirdaon - Telecare Cardiff\nCymerwch gip ar yr hyn y mae ein cwsmeriaid yn ei ddweud am Deleofal\nMerch Mrs S\nRo’n i arfer poeni am fy nhad yn mynd allan ac yn mynd i ddryswch wrth geisio ffeindio’i ffordd adre. Nawr, gyda theleofal a’r synhwyrydd gadael eiddo, rydw i’n cael galwad ffôn os yw Dad wedi bod allan am gyfnod hir..\nDarllenwch fy stori\n“Mae wedi rhoi ei fywyd yn ôl iddo. Roedd e am fyw yn ei gartref ei hun. Pan ddaeth yn ôl gofynnais iddo a oedd e’n hapus a dywedodd ‘rydw i wrth fy modd yn fy nghartref’. Heb yr offer teleofal yn y tŷ, allen ni ddim ymdopi.”\n“Mae teleofal yn rhoi amser i mi ar fy mhen fy hun, achos dydw ddim bob amser angen cymorth yn fy nghartref fy hun, ond mae’n dda gwybod bod help ar gael os bydd ei angen.”\n“Mae teleofal yn diogelu’r ddau ohonom. Rydym yn byw bywyd annibynnol a llawn, ond ar yr un pryd rydym yn ymwybodol y gallai fod angen help ar frys arnom ryw ddiwrnod, ac o ran hynny mae’r system yn gefn i ni.”\nDarllenwch ein stori


Hafan > Pynciau > Addysg a sgiliau > Cymwysterau a'u rheoleiddio > Cymwysterau Cyfrwng Cymraeg > Gwneud cais am Bapurau Arholiad Cyfrwng Cymraeg ar gyfer Cymwysterau Cyffredinol (heblaw oddi wrth CBAC) Gwneud cais am Bapurau Arholiad Cyfrwng Cymraeg ar gyfer Cymwysterau Cyffredinol (heblaw oddi wrth CBAC)\nMae Cyd-bwyllgor Addysg Cymru (CBAC) yn cynnig ystod eang o gymwysterau drwy gyfrwng y Gymraeg. Mae gweithdrefnau yn eu lle ers tro sy’n weithredol ar gyfer gwneud cais am bapurau cyfrwng Cymraeg gan CBAC. Mae rhai cyrff dyfarnu eraill yn cynnig cymwysterau penodol drwy gyfrwng y Gymraeg yn ogystal.\nGellir gwneud cais am bapurau cyfrwng Cymraeg mewn rhai pynciau TGAU, TAG, TAG Cymhwysol a DUE ar gyfer nifer o gymwysterau a gynigir gan:\nEdexcel ac OCR.\nMae’r Cyd-bwyllgor Cymwysterau (JCQ) a CBAC yn cydlynu coladu’r ceisiadau hyn oddi wrth ganolfannau Cymreig. Gallwch ddod o hyd i’r ffurflen gais ar wefan CBAC.


Prifysgol Aberystwyth - Cymraeg / Cysylltiadau Rhyngwladol 5FQL BA\nCyrsiau Israddedig - Cymraeg / Cysylltiadau Rhyngwladol\nBA Cymraeg / Cysylltiadau Rhyngwladol Cod 5FQL Dewch i Ddiwrnod Agored Dewch i Ddiwrnod Agored\nWrth ddewis astudio’r radd gyfun BA Cymraeg / Cysylltiadau Rhyngwladol ym Mhrifysgol Aberystwyth byddwch yn rhannu'ch amser rhwng Adran y Gymraeg ac Astudiaethau Celtaidd a’r Adran Gwleidyddiaeth Ryngwladol - dwy adran uchel iawn eu bri. Adran y Gymraeg ac Astudiaethau Celtaidd yw’r adran hynaf a’r fwyaf o’i bath yn y byd. Mae’n gartref i gymuned frwdfrydig o fyfyrwyr ac ymchwilwyr sy’n rhannu’r nod o hybu dealltwriaeth ehangach o’r iaith Gymraeg, ei hanes, ei llenyddiaeth a’i lle yn y byd cyfoes.\nMae’r staff sy’n dysgu ar y cwrs yn arbenigwyr mewn meysydd amrywiol ac o ganlyniad byddwch yn gallu dewis o blith amrywiaeth eang o bynciau sy’n eich ddiddori. Mae Cysylltiadau Rhyngwladol yn bwnc hollol ddeinamig. Mae’n adlewyrchu bywiogrwydd, egni a datblygiadau byd sy’n newid yn gyflym. Astudir elfen hon y cwrs yn ein hadran Gwleidyddiaeth Ryngwladol sydd ymhlith y canolfannau gorau yn y Deyrnas Unedig ar gyfer astudio cysylltiadau rhyngwladol. Mae’r adran hefyd yn gartref i Sefydliad Gwleidyddiaeth Cymru. Mae’r cyfuniad o ddysgu rhagorol ac ymchwil gyffrous yn creu profiad unigryw ac eithriadol yma, a hynny mewn awyrgylch cyfeillgar. Ceir cyfle o bob math hefyd i ddatblygu sgiliau trosglwyddadwy a fydd yn cynyddu eich cyfleoedd gyrfa.\nMae’r adran yn cynnal safonau sy’n gyson uchel ac yn cyflwyno cyrsiau deniadol, diddorol a pherthnasol i’n ffordd o weld Cymru a’r byd drwy’r Gymraeg. Yn ystod eich cyfnod yn fyfyriwr gyda ni byddwch yn cael dewis o amrywiaeth helaeth o fodiwlau sy’n cwmpasu ystod eang o ddiddordebau ac yn dod yn rhan naturiol o’r bwrlwm sy’n gysylltiedig â’r Adran. Cewch eich dysgu gan arbenigwyr sydd yn arloesi yn eu maes a byddwch yn dilyn cwrs cyffrous a heriol. Mae cymuned glòs a chyfeillgar iawn o fewn Adran y Gymraeg ac Astudiaethau Celtaidd ac mae’r staff yn ymfalchïo yn eu perthynas â’i myfyrwyr.\nYn ôl y Fframwaith Rhagoriaeth Ymchwil diwethaf (2014), cafodd 90% o ymchwil yr adran ei graddio fel ymchwil a gydnabyddir yn rhyngwladol. Yn ogystal â hyn, cafodd hanner holl ymchwil yr adran ei farnu'n rhagorol yn rhyngwladol a chwarter gyda’r gorau yn y byd. Wrth astudio yma byddwch yn dyfnhau eich dealltwriaeth o’r iaith, ei llenyddiaeth gyfoethog, a’i diwylliant. Yn Aberystwyth, mae’n anodd dianc o’r bwrlwm Cymraeg a Chymreig ac mae hynny’n fantais fawr i’r myfyrwyr sy’n dewis astudio Cymraeg fel pwnc.\nMae elfen Cysylltiadau Rhyngwladol y radd yn ymwneud â grym a chyfiawnder, gwrthdaro a chydweithio. Byddwch yn astudio cyflwr dynoliaeth a’r modd y mae cymdeithasau dynol yn ymwneud â’i gilydd ac yn delio â phob math o newidiadau byd-eang, yn economaidd, diwylliannol a gwleidyddol. Mae Cysylltiadau Rhyngwladol yn bwnc cyffrous a rhyngddisgyblaethol sy’n cynnwys Gwleidyddiaeth, Hanes, Athroniaeth, y Gyfraith, Daearyddiaeth a Chymdeithaseg er mwyn ceisio deall y byd o’n cwmpas a’r problemau sy’n ei wynebu.\nSefydlwyd yr Adran Gwleidyddiaeth Ryngwladol yn 1919 ar ddiwedd y Rhyfel Byd Cyntaf, a dyma’r adran brifysgol gyntaf o’i bath. Mae’n parhau i fod yn un o’r adrannau Gwleidyddiaeth a Chysylltiadau Rhyngwladol fwyaf yn Ewrop, a chanddi dros 40 o staff academaidd. Mae gan yr adran hanes hir o edrych ar y byd a gofyn cwestiynau sylfaenol am ystod o bynciau – materion megis rhyfel, cudd-wybodaeth a diogelwch, tlodi byd-eang, moeseg a newid hinsawdd; sut y daeth y byd i fod fel ag y mae, a sut y mae hynny’n newid o hyd. Mae’r cyfuniad o ddysgu rhagorol a pheth o’r gwaith ymchwil mwyaf cyffrous yn y maes yn creu profiad unigryw ac eithriadol.\nMae’r Adran yn enwog am ei gwaith ymchwil arloesol ac yn cael ei chydnabod yr orau yn y Deyrnas Unedig ar gyfer astudio cysylltiadau rhyngwladol. Yn y Fframwaith Rhagoriaeth Ymchwil diweddaraf (2014), cafodd yr Adran ei henwi yr Adran Gwleidyddiaeth Ryngwladol orau yng Nghymru ac ymhlith y saith gorau yn y Deyrnas Unedig am ansawdd ymchwil, gyda 69% o gyhoeddiadau a gyflwynwyd o safon sydd gyda’r dosbarthiadau Gorau yn y Byd ac yn Rhagorol yn Rhyngwladol.\nMae gennym fantais fawr arall yn Aberystwyth gan mai dyma gartref Llyfrgell Genedlaethol Cymru, sydd yn llyfrgell hawlfraint. Dim ond pum llyfrgell hawlfraint a geir ledled y DU, a’n Llyfrgell Genedlaethol ni yw un ohonynt. Mae’n dal mwy na 6 miliwn o lyfrau, mapiau a phrintiadau. Mae’r Ganolfan Uwchefrydiau Cymreig a Cheltaidd hefyd wrth law. Trwy ddewis dod yma i Aberystwyth byddwch hefyd yn dod yn rhan o fwrlwm o ddarlithoedd cyhoeddus, lansiadau, perfformiadau a sgyrsiau sy’n digwydd yn gyson trwy’r flwyddyn yn yr Adran ei hun a’r tu hwnt.\nMae graddedigion Cysylltiadau Rhyngwladol wedi bod yn hynod lwyddiannus wrth ddilyn eu gyrfaoedd. Mae rhai graddedigion wedi dilyn gyrfa yn:\ny Gwasanaeth Sifil (yn enwedig yn Swyddfa Dramor,y Weinyddiaeth Amddiffyn, a’r Adran Datblygu Rhyngwladol)\nymchwil wleidyddol, gyda chwmnïau preifat yn ogystal ag yn San Steffan, Senedd Cymru a Senedd Ewrop.\nDewis poblogaidd arall yw aros mewn addysg uwch.\nBydd astudio am radd mewn Gwleidyddiaeth yn eich arfogi ag amrywiaeth eang o sgiliau trosglwyddadwy sydd yn werthfawr iawn i gyflogwyr. Mae’r rhain yn cynnwys:\nMae’r Brifysgol yn rhedeg cynllun Blwyddyn mewn Gwaith, sy’n cynnig cyfle arbennig i fyfyriwyr israddedig gymryd blwyddyn allan rhwng ail a thrydedd blwyddyn y cwrs er mwyn gweithio i sefydliad yn y Derynas Unedig neu dramor. Mae’r cynllun yn rhoi profiad gwerthfawr a buddiol i fyfyrwyr, yn bersonol ac yn broffesiynol, a gall dy helpu i sefyll allan mewn marchnad waith gystadleuol iawn. Gall ein Gwasanaeth Gyrfaoedd eich cefnogi wrth ichi ystyried eich dewisiadau a dod o hyd i leoliad gwaith addas.\nMae GO Wales, sy'n gynllun arall a weinyddir gan ein Gwasanaeth Gyrfaoedd, yn gweithio gyda busnesau lleol er mwyn creu lleoliadau gwaith cyflogedig dros gyfnod o ychydig wythnosau ar gyfer myfyrwyr. Mae’n rhoi’r cyfle ichi ennill profiad gwaith gwerthfawr a fydd yn edrych yn dda ar eich CV ac yn eich gwneud yn fwy atyniadol i ddarpar gyflogwyr.\nMae Adran y Gymraeg yn cynnig nifer o fodiwlau yn y flwyddyn gyntaf sy’n cynnwys arolwg o rai o uchafbwyntiau ein llên o’r chweched ganrif hyd at y bedwaredd ganrif ar bymtheg. Byddwch yn cael cyflwyniad beirniadol i ryddiaith a barddoniaeth ddiweddar wrth ddilyn y modiwlau hyn.\nMae cyfres o ddarlithoedd ar wahanol agweddau ar hanes a thafodieithoedd y Gymraeg ar gael i fyfyrwyr iaith gyntaf yn y flwyddyn gyntaf, tra bydd myfyrwyr ail iaith yn cael cyfres o seminarau iaith. Mae’r modiwl ar gyfryngau diwylliant yn un poblogaidd arall, sy’n olrhain y gwahanol gyfryngau a ddefnyddiwyd i drosglwyddo diwylliant yng Nghymru. Bwriad modiwlau blwyddyn gyntaf yr Adran Gwleidyddiaeth Ryngwladol yw rhoi sail eang o wybodaeth i chi wrth ichi baratoi i astudio’n ddwysach yn yr ail a’r drydedd flwyddyn. Bydd y modiwlau hyn yn eich cyflwyno i gysyniadau a dadleuon allweddol yn ogystal â phynciau pwysicaf gwleidyddiaeth ryngwladol. Byddwch yn dilyn y modiwl craidd ‘Cyflwyniad i Wleidyddiaeth Ryngwladol’. Gallwch hefyd ddewis o blith nifer o fodiwlau eraill sy’n adlewyrchu amrywiaeth gronolegol a thematig, fel y gallwch ddewis y pynciau sydd o ddiddordeb penodol ichi.\nYr ail a'r drydedd flwyddyn\nYn ystod yr ail a'r drydedd flwyddyn, bydd dewis eang iawn o fodiwlau ar gael i chi. Bydd y myfyrwyr iaith gyntaf ac ail iaith yn dewis o’r un modiwlau bellach. Mae’r modiwlau hynny’n cynnwys pethau mor amrywiol ag ‘Ysgrifennu Creadigol’, ‘Y Gymraeg: Iaith Dysg ac Iaith Cymdeithas’, ‘Y Gymraeg yn y Gweithle’ a ‘Hanes a Hanfodion Beirniadaeth Lenyddol’. Cewch gyfle i ddewis a dethol modiwlau sydd o ddiddordeb penodol ichi, neu ddewis rhai mwy galwedigaethol eu natur. Yn yr ail a’r drydedd flwyddyn, cewch gyfle i arbenigo yn y meysydd sydd o’r diddordeb mwyaf i chi. Mae enghreifftiau o fodiwlau yr Adran Gwleidyddiaeth Ryngwladol yn cynnwys ‘Globaleiddio, Gwrthiant a Newid yng Ngwleidyddiaeth y Byd’, ‘Cudd-wybodaeth a Diogelwch Rhyngwladol’ a ‘Rhyfel, Gwleidyddiaeth a Strategaeth’. Mae’r modiwlau hyn yn adlewyrchu’r ymchwil ddiweddaraf yn y maes, sy’n golygu bod myfyrwyr Aberystwyth yn cael clywed y syniadau diweddaraf cyn iddynt hyd yn oed gael eu cyhoeddi a’u gwerthu yn y siopau llyfrau!\nYn Adran y Gymraeg ac Astudiaethau Celtaidd gwneir y dysgu trwy gyfuniad o ddarlithoedd traddodiadol, seminarau a dulliau dysgu arloesol eraill. Mae i’r seminarau awyrgylch fwy anffurfiol, er mwyn meithrin trafodaeth fwy agored. Mae gwaith y myfyrwyr yn cael ei asesu drwy arholiadau, drwy asesu cyson, a thrwy osod a marcio traethodau ac ymarferion.\nYn yr Adran Gwleidyddiaeth Ryngwladol byddwch yn cael eich dysgu drwy gyfuniad o ddarlithoedd a seminarau. Yn y darlithoedd cyflwynir pwnc a thrafodir materion allweddol, ac mewn seminarau byddwch yn ymuno â grŵp llai o fyfyrwyr er mwyn trafod yn fwy anffurfiol a dadansoddi pwnc mewn mwy o ddyfnder. Bydd seminarau felly yn ffordd wych i chi roi eich syniadau eich hun ar brawf a thrafod eich profiadau eich hun, yn ogystal â rhannu profiadau a syniadau eich cyd-fyfyrwyr. Mae rhai modiwlau yn Rhan Dau (yr ail a’r drydedd flwyddyn) yn defnyddio fformat seminarau’n unig, sy’n rhagflas o astudiaethau Meistr, tra bod eraill yn defnyddio efelychiadau, chwarae rôl, a thechnegau diweddaraf e-ddysgu.\nBydd tiwtor personol yn cael ei ddynodi ichi am gyfnod cyfan eich cwrs gradd, a byddwn yn gallu eich helpu os oes angen cymorth arnoch gydag unrhyw broblemau neu ymholiadau, yn academaidd neu'n bersonol. Mae croeso i chi gysylltu â'ch tiwtor personol ar unrhyw adeg os byddwch chi angen cymorth.


Peiriant labelu potel sgwâr ochr ddwbl awtomatig - Npoat.com\nMae peiriant labelu potel sgwâr ochr ddwbl awtomatig ar gyfer poteli wedi'i ddylunio i drin ystod eang o gymwysiadau labelu hunanlynol gyda chyflymder a chywirdeb mewn cyfluniad pen sengl, gefell neu dri-labelu a all gymhwyso labeli blaen, cefn, lapio rhannol neu lapio llawn fel yn ogystal â ymyrryd â labeli uchaf amlwg neu hyrwyddol. Mae dau ddosbarthwr label yn gweithredu'n annibynnol ar gyfer labelu un ochr neu'n gweithredu ar yr un pryd ar gyfer labelu dwy ochr sy'n caniatáu cymhwysiad label o wahanol faint ar y naill ochr. Cynigir gorsaf lapio ddewisol ar gyfer labeli lapio rhannol neu lapio llawn yn ogystal â ymyrryd â labeli uchaf amlwg neu hyrwyddol. Mae gan beiriant labelu sticeri Blaen a Chefn system alinio cadwyn ar gyfer cyfeiriadedd cynnyrch, gan sicrhau bod y cynwysyddion wedi'u gosod yn gywir cyn i'r label gael ei gymhwyso. Mae safle'r cynhwysydd yn cael ei addasu gan y cadwyni modur wedi'u mowntio yn y gwanwyn cyn iddo symud o dan y gripper pen lle caiff ei ryddhau. Mae'r gripper pen wedi'i osod ar system gwerthyd dur gwrthstaen fertigol er mwyn ei addasu'n hawdd pan fo angen. Ymhlith y nodweddion ychwanegol mae cydrannau adeiladu dur gwrthstaen ac anodize, cydrannau electronig byd-enwog, gyriant modur servo, defnydd gwe wedi'i gynorthwyo â phwer, rheolaeth PLC ac AEM hawdd ei ddefnyddio.\nCydrannau alwminiwm anodized wedi'u hadeiladu â dur gwrthstaen 1.Heavy-duty\nMae cydrannau 2.Electronig yn frand byd-enwog\n3. Yn gallu labelu cynwysyddion gwastad, hirgrwn, sgwâr a chrwn\nOlwyn seperator botel cyflymder 4.Variable infeed\nRheoli 5.PLC ac AEM hawdd ei ddefnyddio\nMae gyriant modur 6.Servo yn darparu labelu ailadroddadwy cywir a chyflym\nDarperir gwregys sefydlogi / cludo cludadwy i ddal y botel i'w labelu'n iawn.\nPen label cydamserol a gwregys cludo\nDefnyddiwr gwe gyda chymorth 9.Power\nCanfod label 10.Low neu ar goll gyda system stopio awtomatig i atal cam-labelu\nSynwyryddion llygaid ffotograff 11.Non-contact\nCodydd argraffu stamp 1.Hot gyda sylfaen (argraffu cymeriadau yn uniongyrchol ar y label)\nSynwyryddion Label 2.Clear (sy'n gallu canfod labeli tryloyw)\nO'r chwith i'r dde neu'r dde i'r chwith\n120-250CPM (Yn dibynnu ar nodweddion y cynnyrch a chyflymder bwyd anifeiliaid)\n± 0.5mm (Yn amodol ar nodweddion y cynnyrch)\nMaint Reel Label\nMaint Craidd Label\ngellir newid manylebau yn unol â gofynion y cwsmer\nMae ein cwmni yn ddatblygwr blaenllaw ac yn wneuthurwr datrysiad pecynnu hylif un contractwr cyflawn o ddylunio, cynhyrchu, gosod a hyfforddi. Bydd ein tîm peiriannydd proffesiynol yn dylunio ac yn cynhyrchu peiriannau yn ôl eich cymeriadau cynnyrch penodol, eich cyllideb a ffactorau eraill. Mae gan ein ffatri ardystiad ISO a CE i sicrhau bod y safon uchaf yn y diwydiant yn cael ei bodloni.\nRydym yn cynnig amrywiaeth o beiriannau golchi, peiriannau llenwi gan gynnwys peiriannau capio llenwi rinsio monoblock, peiriannau llenwi piston, peiriannau llenwi cyrydol, peiriant llenwi disgyrchiant, peiriannau capio plwg llenwi monoblock, mae peiriant capio yn cynnwys peiriannau capio lled-awtomatig, peiriannau capio gwerthyd mewnol awtomatig a peiriannau capio cylchdro, peiriant selio ymsefydlu, peiriant capio gwactod. peiriannau labelu gan gynnwys peiriannau labelu llawes crebachu a pheiriannau labelu hunanlynol. Rydym yn darparu offer llenwi a phecynnu un stop mewn dylunio, gweithgynhyrchu, gosod a hyfforddi.\nDefnyddir ein peiriannau yn helaeth mewn diodydd, bwyd, cynhyrchion cartref, cynhyrchion gofal personol, cemegau ac ati. Mae sut i ddewis offer cywir yn her fawr i fusnesau cychwynnol neu i rai cwsmeriaid sydd am ehangu ei fusnes. Mae'n dibynnu ar lawer o ffactorau gan gynnwys cymeriadau hylif, siâp a maint cynhwysydd, geometreg cap a maint, cyflymder ac ati. Mae peiriannau capio rinsio monoblock wedi'u cynllunio ar gyfer dŵr, diodydd meddal carbonedig, sudd, diod, te, llaeth ac iogwrt, peiriant llenwi disgyrchiant yw yn addas ar gyfer hylif tenau sy'n llifo'n rhydd, peiriant llenwi piston sydd orau ar gyfer hylifau trwchus gyda neu heb ronynnau, mae peiriant llenwi hylif cyrydol wedi'i gynllunio'n arbennig i lenwi hylifau cyrydol, mae peiriant cap plwg llenwi monoblock yn ateb delfrydol ar gyfer ffiolau a photeli bach.\nGwnaethom ymrwymo i ddarparu gwasanaeth da cyn, yn ystod ac ar ôl y gwerthiant, a theimlwn fod pob cwestiwn a phryder yn haeddu ateb cyflym. Ein nod yw darparu'r peiriannau dosbarthu byrraf i'r peiriannau perfformiad gorau, am y pris gorau. Cwsmer yn gyntaf yw ein hegwyddor, hoffem dyfu a datblygu gyda'n cwsmeriaid p'un a ydych chi'n gwmni cychwyn neu'n gwmni mawr, gyda chi am byth.\n4. Ein haddewid\nGwarant Un Flwyddyn Ar Bob Offer, Gwarant Tair Blynedd a Siacedi Dur Di-staen, Wedi'u Dylunio a'u Peiriannu'n Prouclly Yn ein ffatri, Profiad Profedig a chefnogaeth tymor Liong, Addasu Offer i Ddiwallu Eich Angen.\n5. Ar ôl gwerthu\nPeiriant labelu sticer potel llorweddol awtomatig a ampoule


Ymwelwyr â’n gwefan | ICO\nOs byddwn yn casglu data personol drwy ein gwefan, byddwn yn agored i hyn. Byddwn yn ei gwneud yn glir pan fyddwn yn casglu gwybodaeth bersonol a byddwn yn esbonio'r hyn rydym yn bwriadu ei wneud ag ef.\nPan fyddwch yn ymweld www.cy.ico.org.uk, rydym yn defnyddio gwasanaeth trydydd parti, Google Analytics, i gasglu gwybodaeth log rhyngrwyd safonol a manylion patrymau ymddygiad ymwelwyr. Rydym yn gwneud hyn i ddarganfod pethau fel nifer yr ymwelwyr â gwahanol rannau o'r safle. Dim ond mewn ffordd nad yw'n adnabod neb yn uniongyrchol y caiff y wybodaeth hon ei phrosesu. Nid ydym yn gwneud, ac nid ydym yn caniatáu i Google wneud, unrhyw ymgais i ddarganfod pwy yw'r rhai sy'n ymweld â'n gwefan. Rydym yn defnyddio'r wybodaeth i adrodd ar nifer yr ymwelwyr, ac i wneud gwelliannau i'n gwasanaeth.\nDim ond os bydd ymwelwyr yn optio i mewn y cesglir y wybodaeth hon. Mae'r wybodaeth a gesglir yn cael ei dosbarthu fel data personol oherwydd bod Google yn neilltuo dynod unigryw i bob ymwelydd. Nid ydym yn gwneud, ac nid ydym yn caniatáu i Google wneud, unrhyw ymgais i ddarganfod pwy yw'r rhai sy'n ymweld â'n gwefan.\nMae gennym fesurau i ddiogelu'r wybodaeth a gesglir, sy'n cynnwys: cyfyngu ar faint o ddata a gesglir (gan gynnwys peidio â chasglu cyfeiriadau IP llawn), gosod amserlen gadw, cyfyngu ar fynediad i'n data Google Analytics, ac adolygu ein defnydd o ddadansoddeg yn rheolaidd.\nRydym yn cadw data dadansoddeg am 14 mis o ymweliad diwethaf ymwelydd.\nRydym yn defnyddio offeryn cwcis ar ein gwefan i sicrhau cydsyniad ar gyfer y cwcis dewisol rydyn ni’n eu defnyddio.\nMae cwcis sy'n angenrheidiol ar gyfer swyddogaethau, diogelwch a hygyrchedd wedi’u gosod, ac nid ydynt yn cael eu dileu gan yr offeryn.\nGallwch ddarllen mwy am sut rydyn ni’n defnyddio cwcis, a sut i newid eich dewisiadau cwcis, ar ein tudalen Cwcis.\nFunnelback sy’n rhedeg ein chwiliad gwefan a’n chwiliad hysbysiadau penderfynu. Mae ymholiadau a chanlyniadau chwilio yn cael eu cofnodi’n ddienw i’n helpu i wella’n gwefan ac i wella sut mae’r chwiliad yn gweithio. Does dim gwybodaeth bersonol a all gael ei hadnabod yn cael ei chasglu gennyn ni na Funnelback.\nRydym yn defnyddio mur cadarn cymhwysiad gwe trydydd parti o Cloudflare i helpu i gynnal diogelwch a pherfformiad ein gwefan. Mae'r gwasanaeth yn gwirio bod traffig i'r safle yn ymddwyn fel y byddai disgwyl. Bydd y gwasanaeth yn rhwystro traffig nad yw'n defnyddio'r safle yn ôl y disgwyl. I ddarparu'r gwasanaeth hwn, mae Cloudfareyn prosesu cyfeiriadau IP ymwelwyr safle.\nRydym yn lletya’n gwefan yn Microsoft Azure yn y Deyrnas Unedig ac yn cadw gwybodaeth am y traffig am 12 mis.\nY diben ar gyfer gweithredu'r uchod yw cynnal a monitro perfformiad ein gwefan a cheisio’n gyson i wella'r wefan a'r gwasanaethau y mae'n eu cynnig i'n defnyddwyr. Y sail gyfreithlon rydym yn dibynnu arni i brosesu’ch data personol yw naill ai Erthygl 6(1)(a) o GDPR y Deyrnas Unedig, er enghraifft pan fydd arnon ni angen eich cydsyniad ar gyfer y cwcis dewisol a ddefnyddiwn, neu Erthygl 6(1)(f) sy'n ein galluogi i brosesu data personol pan fo'n angenrheidiol ar gyfer ein buddiannau cyfreithlon, er enghraifft, er mwyn cynnal uniondeb ein systemau TG a pharhad ein busnes.\nGan ein bod yn prosesu’ch data personol at ein buddiannau dilys ni fel y’u nodwyd uchod, mae gennych hawl i wrthwynebu’n gwaith yn prosesu’ch data personol. Mae yna resymau dilys y gallen ni wrthod eich gwrthwynebiad, sy’n dibynnu ar pam rydyn ni’n ei brosesu.


Categori: Addysg, Ar-lein, Celfyddydau, Cerddoriaeth, Hamdden, Newyddion\nMae Ysgol Cerddoriaeth, Drama a Pherfformio Prifysgol Bangor yn cynnal symposiwm ar lein a fydd yn trafod cerddoriaeth John Metcalf, cyfansoddwr o fri yng Nghymru ac yn rhyngwladol.\nMae’r digwyddiad yn cyd-ddigwydd â Gŵyl Gerdd Bangor, uchafbwynt diwylliannol yn ninas Bangor ers dros 20 mlynedd.\nCynhelir y ‘Zoomposiwm’ drwy gydol dydd Gwener, 12 Mawrth 2021, mae am ddim i’w fynychu drwy gofrestru ar y Digwyddid ar wefan y Brifysgol. Trefnir mewn cydweithrediad â Gŵyl Gerdd Bangor, Tŷ Cerdd a’r Gymdeithas Gerddorol Frenhinol.\nYn ystod y dydd, bydd cyfres o sgyrsiau gan siaradwyr gwadd uchel eu parch, yn canolbwyntio ar y rhan fwyaf o waith John Metcalf yn ystod ei yrfa lewyrchus, sy’n cynnwys ei operâu, ei gerddoriaeth gerddorfaol, siambr, lleisiol a chorawl ynghyd â’i gyfraniad i’r bywyd cerddorol o fewn Cymru a thu hwnt.\nDywedodd Dr Guto Pryderi Puw, trefnydd y ‘Zoomposiwm’ a Darllenydd Cyfansoddi Cerdd ym Mhrifysgol Bangor: “Credaf fod dathliad cyfraniad cerddorol John Metcalf ac yntau yn 75 oed yn un haeddiannol iawn. Bydd llawer yn cytuno gyda mi ei fod yn cael ei gydnabod fel un o brif gyfansoddwyr Cymreig o’i genhedlaeth a thrwy ei gyfansoddiadau a’i amrywiol ymrwymiadau yn cyfarwyddo gwyliau cerddorol dros y blynyddoedd mae ei gyfraniad arwyddocaol at fywyd cerddorol o fewn y wlad hon wedi bod yn amhrisiadwy.”\nCyfoethogir y digwyddiad ymhellach gyda pherfformiadau o nifer detholedig o weithiau Metcalf fel rhan o Ŵyl Gerdd Bangor, gan gynnwys ei Harp Scrapbook, perfformiad rhag blaen o’i bedwarawd llinynnol Winter Journey a chasgliad o’i ganeuon a gyfansoddwyd drwy gydol ei yrfa lwyddiannus.\nMae’n canmol cyfraniad Gŵyl Gerdd Bangor, ac meddai: “Does dim digon o blatfformau ar gyfer cerddoriaeth newydd yng Nghymru ac mae diffyg trafodaeth feirniadol am gerddoriaeth newydd yng Nghymru. Mae’r ŵyl yn cyfrannu rôl bwysig.\n“Rwy’n ymhyfrydu yn yr hyn maent yn ei wneud i mi. Mae’r ffaith bod Guto eisiau gwneud hyn yn ystyriol iawn ac mae’n golygu gymaint i mi.”


Hafan Agenda for Pwyllgor Trosolwg a Chraffu Cymunedau a Menter on Dydd Gwener, 12fed Hydref, 2018, 2.00 pm\nCall-in, Pwyllgor Trosolwg a Chraffu Cymunedau a Menter\nDydd Gwener, 12fed Hydref, 2018 2.00 pm\nMae penderfyniad y cyfarfod Cabinet ar 25 Medi yn ymwneud â Un Llwybr Mynediad at Dai (SARTH) wedi cael ei alw i mewn. Atodir copi o’r weithdrefn ar gyfer delio ag eitem sydd wedi’i galw i mewn.\nRhoddodd y Rheolwr Gwasanaethau Democrataidd drosolwg o'r weithdrefn ar gyfer galw i mewn Benderfyniad y Cabinet fel y nodwyd yn y ddogfen gefnogi. Roedd y Cabinet wedi ystyried adroddiad ar yr Un Llwybr Mynediad at Dai (SARTH) yn ei gyfarfod ar 25 Medi 2018. Cafodd y penderfyniad (Cofnod Penderfyniad 3560) ei alw i mewn gan y Cynghorwyr Haydn Bateman, Helen Brown, Patrick Heesom a Tony Sharps. Roedd copïau o adroddiad y Cabinet, Cofnod o’r Penderfyniad a'r Hysbysiad Galw i Mewn, a nododd bedwar rheswm dros alw i mewn, wedi’u cynnwys gyda phapurau rhaglen y cyfarfod.\nDywedodd y Rheolwr Gwasanaethau Democrataidd ei fod, mewn ymgynghoriad â'r Swyddog Monitro, wedi derbyn rhesymau 1 a 3, fel y nodwyd yn yr Hysbysiad Galw i Mewn, ond roedd wedi cynghori llofnodwyr y Cais Galw i Mewn fod rhesymau 2 a 4 yn geisiadau am wybodaeth yn hytrach na her i benderfyniad y Cabinet. Roedd adroddiad ar ôl-ddyledion rhent i fod i gael ei gyflwyno i'r Pwyllgor Trosolwg a Chraffu Cymunedau a Menter yn ei gyfarfod ar 7 Tachwedd, 2018.\nUn Llwybr Mynediad at Dai (SARTH) PDF 121 KB\nAdroddiad Prif Swyddog (Tai ac Asedau) - Dirprwy Arweinydd y Cyngor Aelod a'r Cabinet dros Dai\nAtodir y dogfennau canlynol i gynorthwyo Aelodau:\n· Copi o adroddiad y Un Llwybr Mynediad at Dai (SARTH)\n· Copi o’r Cofnod o Benderfyniad\n· Copi o’r Hysbysiad Galw i Mewn\nSARTH - Cabinet Appendix 1 , eitem 29. PDF 4 MB\nRecord of Decision - SARTH , eitem 29. PDF 54 KB\nCall in notice 3560 Oct 18 SARTH , eitem 29. PDF 205 KB\nFel y rhai a gychwynnodd y broses Galw i Mewn, gwahoddwyd y Cynghorwyr Haydn Bateman, Helen Brown, Patrick Heesom a Tony Sharps i annerch y Pwyllgor yn gyntaf.\nAmlinellodd y Cynghorydd Helen Brown nifer o bryderon ynghylch gofynion yr ystafelloedd gwely fesul math o aelwyd, fel y manylir arnynt yn y Polisi SARTH. Teimlai fod yr adran hon o'r Polisi yn anghyson ac amlinellodd enghraifft lle gellid gosod gwraig feichiog mewn eiddo 1 ystafell wely, dim ond i'r person hwn gael ei symud yn dilyn geni’r plentyn, a fyddai yn ei dro yn dod â chost ddiangen i'r tenant a'r Cyngor. Soniodd am y nifer uchel o achosion lle byddai eiddo 2 ystafell wely yn cael ei gynnig i ymgeisydd ond mynegodd bryder nad oedd digon o eiddo 2 ystafell wely ar draws Sir y Fflint i gefnogi hyn. Roedd hi o'r farn y dylai'r Cabinet ailystyried y Polisi, yn enwedig yr adrannau sy'n ymwneud â maint ystafelloedd gwely a math o aelwydydd.\nDywedodd y Cynghorydd Patrick Heesom, er ei fod yn cydnabod y pwysau a roddwyd ar y Cyngor oherwydd y cynnydd parhaus yn y galw am dai cymdeithasol, roedd angen i'r Cabinet ailystyried y system fandio fel y manylwyd o fewn Polisi SARTH. Soniodd am y pwysau cyllidebol y mae'r Cyngor yn dod ar ei draws trwy ddefnyddio llety dros dro / amgen oherwydd bod diffyg tai addas ar gael ledled Sir y Fflint, a dywedodd nad oedd y Polisi yn lliniaru'r pwysau hwn. Hefyd, mynegodd bryderon ynghylch y camau gweithredu brys a nodwyd fel rhan o archwiliad o'r SARTH, yr oedd yn teimlo a oedd yn dangos fod angen diwygio'r Polisi, ac ynghylch y Polisi Gosod Lleol.\nDywedodd y Cynghorydd Haydn Bateman am y straen a roddwyd ar ymgeiswyr a oedd wedi'u cartrefu i ffwrdd oddi wrth deulu a ffrindiau a holodd sut roedd hyn yn unol â Deddf Llesiant Cenedlaethau’r Dyfodol.\nCytunodd y Cynghorydd Tony Sharps â'r sylwadau a wnaed gan y Cynghorydd Heesom ynghylch lleoliaeth a siaradodd i gefnogi atgyfeirio'r Polisi SARTH yn ôl i'r Cabinet i’w ailystyried gan ei fod o'r farn ei fod yn anodd ei ddeall a'i esbonio i ymgeiswyr.\nYmatebion gan y rhai sy'n gwneud penderfyniadau\nEglurodd yr Aelod Cabinet dros Dai ei fod wedi bod yn Aelod o'r Cabinet ers Mai 2017. Dywedodd fod y Cynghorydd Brown wedi bod yn y rôl hon cyn hynny ac wedi cyflwyno'r Polisi SARTH, ac roedd wedi parhau i’w gefnogi.\nMewn ymateb i'r sylwadau a chwestiynau manwl a godwyd gan y rhai a gychwynnodd y broses galw i mewn, eglurodd y Rheolwr Cymorth i Gwsmeriaid bod adolygiad o'r Polisi SARTH, a gynhaliwyd yn 2017, wedi nodi bod angen diweddaru'r Polisi i sicrhau cydymffurfio â Deddf Tai (Cymru ) 2014. Roedd y Polisi presennol yn rhoi blaenoriaeth uchel i ymgeiswyr â chysylltiad lleol ag ardal ac roedd gwybodaeth am berfformiad a rheoli’r gofrestr yn cael ei fonitro. Canfu'r ystadegau diweddaraf yr amserau aros cyfartalog canlynol:-\n· eiddo 1 ystafell wely - amser aros o 16½ mis; ... view the full Cofnodion text for item 29.\nRoedd dau aelod o'r cyhoedd ac un aelod o'r wasg yn bresennol.


Newid ysgolion - Dewis Cymru\nMae’r mwyafrif o blant yn aros yn yr un ysgol gynradd ac unrhyw ysgol uwchradd ddilynol drwy gydol eu haddysg.\nOnd weithiau, mae’n dod yn angenrheidiol neu’n ddymunol symud plentyn i ysgol wahanol. Efallai mai’r plentyn ei hun sy’n dymuno symud ysgolion; neu efallai eich bod chi, fel ei riant neu warcheidwad, yn cydnabod y byddai ei anghenion yn cael eu diwallu’n well mewn amgylchedd dysgu gwahanol, e.e. ysgol llai o faint.\nEfallai bod gennych bryderon y bydd symud plentyn o un ysgol i’r llall yn ymyrraeth ddifrifol a gaiff effaith negyddol ar ei addysg.\nDim ond chi sy’n gallu penderfynu beth sydd orau ar gyfer eich plentyn; fodd bynnag, oni bai bod y symud yn gwbl anochel, e.e. rydych yn symud cartref, mae’n syniad da siarad â’r ddwy ysgol cyn i chi wneud eich penderfyniad terfynol.\nRhesymau dros newid ysgolion\nMae rhesymau di-rif pam y byddai rhiant yn penderfynu symud ei blentyn i ysgol newydd, gan gynnwys:\nMae’ch plentyn yn anhapus yn yr ysgol ac nid yw dim rydych yn gallu ei wneud yn helpu.\nNid yw’n gwneud cynnydd da neu mae’n syrthio ar ei hôl.\nNid ydych yn hapus gyda’r ffordd mae’r ysgol wedi ymdrin â digwyddiadau penodol, e.e. bwlio, neu ymddygiad gwael achlysurol.\nMae’r ysgol bresennol yn gwrthod gwrando arnoch neu gydnabod anghenion eich plentyn.\nMae’ch plentyn yn dymuno mynd i ysgol wahanol.\nOs credwch fod ysgol bresennol eich plentyn yn ei fethu, yna gall symud ysgolion fod yn beth cadarnhaol yn aml.\nRhesymau dros beidio â newid ysgol\nMae rhieni’n cael gofyn am newid ysgolion ar unrhyw gam yn addysg eu plentyn; ond mae’n bosibl nad trosglwyddo fydd yr ateb bob tro, yn arbennig os yw’r plentyn wedi ymsefydlu yn ei ysgol bresennol.\nFel arfer nid yw’n broblem i blant oedran cynradd a phlant Blwyddyn 7, 8 a 9 newid ysgolion. Mae plant mewn Blwyddyn 10 ac 11 wedi cyrraedd adeg hollbwysig yn eu haddysg ac efallai na fydd modd iddynt barhau â’r un pynciau mewn ysgol arall. Byddai’r mwyafrif o ysgolion yn cynghori yn erbyn symud plentyn ar adeg hon ei addysg oni bai bod amgylchiadau eithriadol.\nFel arfer nid yw cludiant ysgol yn cael ei ddarparu’n awtomatig i blant sy’n symud i ysgol tu allan i’w dalgylch.\nPa gamau i’w cymryd os penderfynwch symud eich plentyn\nMae derbyniadau a throsglwyddiadau i ysgolion cymunedol ac ysgolion gwirfoddol a reolir yn cael eu hawdurdodi gan y cyngor lleol perthnasol. Llenwch ffurflen gais am drosglwyddo gan ddatgan i ba ysgol(ion) hoffech symud eich plentyn a phryd. Os gwnewch gais yn ystod tymor ysgol, fel arfer byddwch yn clywed yn ôl o fewn 15 diwrnod gwaith. Nid oes unrhyw warant y bydd lleoedd ar gael yn yr ysgol a ddewiswch yn gyntaf.\nOs dymunwch symud eich plentyn i ysgol wirfoddol a gynorthwyir (sy’n ysgolion ffydd yn aml) neu ysgol sefydledig, bydd angen i chi gysylltu â’r ysgol yn uniongyrchol.\nOs oes gan eich plentyn anghenion dysgu ychwanegol bydd ei gofnodion yn cael eu trosglwyddo i’r ysgol newydd. Os ydych wedi symud ardaloedd cyngor, mae’n rhaid i’r cyngor newydd wneud yn siŵr bod eich plentyn yn derbyn yr holl gymorth ychwanegol a bennir yn y datganiad ac, o fewn chwe wythnos, rhaid iddo ddweud wrthych pryd y byddant yn adolygu’r datganiad neu a fyddant yn cynnal asesiad statudol newydd o’ch plentyn.


Eisteddfod Wrecsam wedi colli arian – Golwg360\nEisteddfod Wrecsam wedi colli arian\n25 Tachwedd 2011 am 08:41 Diweddarwyd am 08:48\nMae adroddiadau fod yr Eisteddfod Genedlaethol eleni wedi gwneud colled o ddegau o filoedd o bunnau.\nCafodd y wybodaeth ei rhyddhau ar wefan twitter ddoe o gyfrif yr Eisteddfod ei hun, ac mi fydd Cyngor yr Eisteddfod yn trafod y sefyllfa yn Aberystwyth yfory.\nYn ôl y trydar roedd gostyngiad yn “incwm cyngherddau, stondinau a nawdd mewn cyfnod anodd wedi creu colledi i’r Eisteddfod, nid costau artistiaid. Dim mwy tan dydd Sadwrn.”\nY llynedd mi wnaeth yr Eisteddfod Genedlaethol ym Mlaenau Gwent golled o £47,000.\nAr gyfer y flwyddyn ariannol bresennol mae’r Eisteddfod Genedlaethol wedi derbyn £493,000 o grant gan Lywodraeth Cymru.\nBrolio ysbryd cymunedol Wrecsam ar drothwy gêm fawr\nCwestiynu gwario £120,000 ar gyngherddau’r Eisteddfod\nYr Eisteddfod yn diolch i Seren Arian\niSteddfod: Ansicrwydd tros ddyfodol yr app\nNofel y Daniel ‘wedi dod yn weddol rhwydd’\nNofel y Fedal yn brofiad ‘emosiynol’\nDyn yn euog o lofruddio Gerald Corrigan gyda bwa saeth\nAbertawe’n anelu am gysondeb yn Fulham\nPleidleisio am arweinydd newydd Llafur


Arbenigwyr o Brifysgol Bangor ar genhadaeth i ddarparu rhyddhad rhag clefyd y gwair i filiynau o bobl | Coleg Gwyddorau'r Amgylchedd a Pheirianneg | Prifysgol Bangor\nMae'r adeg o'r flwyddyn eto pan fydd clefyd y gwair yn achosi llygaid coch, trwyn yn rhedeg a phyliau o disian i un o bob pump o bobl - ond cyn bo hir mae'n bosib bydd gan wyddonwyr ym Mhrifysgol Bangor ateb i'r 13 miliwn o bobl yn y DU sy'n dioddef o glefyd y gwair.\nCafodd eu gwaith ar olrhain y mathau o baill sydd yn yr awyr ar unrhyw adeg benodol sylw ar yr One Show wythnos ddiwethaf wrth i glefyd y gwair gyrraedd ei uchafbwynt ledled y DU.\nMae'r gwaith yn golygu bod rhaid iddynt allu gwahaniaethu rhwng byswellt a maswellt penwyn, a rhwng rhonwellt a chyffonwellt y maes, oherwydd bod gan wahanol bobl alergedd i wahanol fathau o wair.\nMae hyn yn bwysig oherwydd bod clefyd y gwair yn costio dros £7 biliwn y flwyddyn i economi Prydain gan fod tair miliwn o bobl yn cymryd amser i ffwrdd o'r gwaith gyda'r symptomau mwyaf difrifol.\nYn ôl yr Simon Creer, Athro mewn Ecoleg Molecwlar yn Ysgol Gwyddorau Naturiol Prifysgol Bangor, mae gan bobl wahanol alergedd i wahanol baill, ond hefyd mae rhai pobl yn sensitif i baill coed yn hytrach na phaill gwair.\nYr Athro Simon Creer\nMeddai: “Rwy’n dioddef yn ddrwg o glefyd y gwair ac wedi gwneud ers 33 mlynedd ac mae fy ngwraig yn dioddef hefyd, ond paill gwair sy'n effeithio arnaf i a phaill coed sy'n effeithio arni hi.\n“Mae hyn yn rhywbeth sy'n fwy cyffredin yn Sgandinafia lle mae gan fwy o bobl alergedd i baill coed, yn enwedig coed bedw, ac mae coedwigoedd bedw enfawr yno.”\nFel rhan o'u hymchwil mae'r tîm ym Mangor yn gweithio gyda'r Swyddfa Feteorolegol ac wedi defnyddio trapiau casglu paill ledled y DU yn ystod y blynyddoedd diwethaf fel y gallant ddarganfod pa fath o baill sydd yn yr awyr ar adeg benodol.\nYna gallant groesgyfeirio'r wybodaeth honno gyda data o feddygfeydd teulu ac ysbytai ledled y wlad a fydd yn dangos pan fydd pobl yn gofyn am wrth-histaminau i frwydro yn erbyn clefyd y gwair ac yn dioddef symptomau mwy difrifol pan fydd paill yn gwaethygu symptomau asthma.\nYn anffodus hyd yn oed o dan ficrosgop pwerus iawn mae un math o baill gwair yn edrych yn union yr un fath ag un arall felly mae'r tîm wedi troi at ddefnyddio proffiliau DNA i wahaniaethu rhyngddynt.\nMeddai'r Athro Creer: “Rydym eisoes yn gweld rhagolygon y tywydd yr adeg hon o’r flwyddyn yn nodi pan fydd lefelau paill yn isel, yn ganolig neu'n uchel ond yn y dyfodol byddwn yn gallu ychwanegu gwybodaeth am y gwahanol fathau o baill sydd o gwmpas at y wybodaeth honno.\n“Os gallwn adnabod y rhywogaethau o wair sy’n cyfrannu mwy at y llwyth alergenig yna mae hynny’n holygu y gallwn geisio osgoi’r rhywogaethau hynny lle bynnag y bo modd.\n“Os byddwn yn gweld cynnydd mewn math arbennig o baill ar yr un pryd ag y mae clefyd y gwair yn cynyddu, bydd modd gweithio allan ble mae'r mannau gwaethaf a pha baill sydd yn yr ardal honno.”\nMae'r tîm o Fangor yn gweithio ar y cyd â nifer o sefydliadau eraill i helpu'r Swyddfa Feteorolegol i ddarparu rhagolygon gwell ac arwain at driniaethau mwy pwrpasol i ddioddefwyr clefyd y gwair a fyddai hefyd yn gwybod pan fyddant mewn mwyaf o berygl.\nMae hyn oherwydd bod 175 o wahanol rywogaethau o wair yn y DU - ledled y byd ceir 12,000 - ac mae eu proffiliau alergenig i gyd yn wahanol felly mae rhai yn fwy tebygol nag eraill o achosi clefyd y gwair.\nMae gwair gwahanol yn blodeuo ac yn rhyddhau paill ar wahanol adegau ac er y gall paill bara am amser hir, mae'n gwasgaru'n eithaf cyflym fel nad yw'n bresennol ar ôl ychydig wythnosau ac yna mae gwahanol rywogaethau yn ei ddilyn.\nMeddai'r Athro Creer: “Rwy’n cael fy effeithio fwy ddiwedd mis Mai a dechrau mis Mehefin ond mae union amseriad brig y tymor yn wahanol bob blwyddyn.\n“Gall y cyfrif paill fod yn uchel er nad yw pobl yn dioddef symptomau, felly petasem yn gallu darparu gwybodaeth fwy manwl byddai'n helpu pobl i osgoi'r adegau hynny pan fydd clefyd y gwair yn effeithio fwyaf arnynt.\n“Gallai hyd yn oed gael ei ymestyn i wneud argymhellion i wneuthurwyr tywarch a chynhyrchwyr hadau glaswellt ynglŷn â pha rywogaethau o wair sy'n llai cysylltiedig â symptomau clefyd y gwair.\n“Gallai hynny olygu y gallai datblygwyr eu hosgoi wrth adeiladu ysgolion, ysbytai neu ystadau tai newydd.\n“Rydym yn gwybod bod clefyd y gwair yn costio cannoedd o filiynau o bunnoedd mewn dyddiau i ffwrdd o’r gwaith ac iselder ac nid yw’n gymorth i fyfyrwyr sy’n sefyll arholiadau ym mis Mehefin, ychwaith.”